Роналду: «Ўзимни Еврода илк бор қатнашаётгандек ҳис қиляпман»\nРоналдуПортугалия миллий жамоаси\nПортугалия миллий жамоаси сардори Криштиану Роналду Европа чемпионатидан нималар кутаётгани ҳақида гапирди.\nПиреней яримороли жамоаси Франция, Германия ва Венгрия билан бир гуруҳдан ўрин олган.\n«Барча жамоаларни ҳурмат қиламиз. Осон ўйинлар бўлмайди.\nЎзимни Еврода илк бор қатнашаётгандек ҳис қиляпман. 2004 йилги Европа чемпионатига борганимдаги каби мотивацияга эгаман. Эҳтимол, ундан ҳам кучлироқ.\nАмалдаги чемпионмиз ва яна даъвогарлар қаторидамиз. Ғолиб бўлишга ваъда бериш, башорат қилишдан маъно йўқ. Аммо ҳар бир баҳсда фақат ғалаба қозониш учун ўйнашимизга сўз беришим мумкин», — дейди Роналду «360» журналига берган интервьюсида.


Бўйи 2–8 см га етадиган яримбутача. Кўп сонли поялари зич жойлашиб, гиламсимон чим ҳосил қилади. Барглари кўп, узунлиги 1,2 см, эни 0,6 мм гача бўлиб, зич жойлашган туклари кулранг-яшил тусга киради. Саватчалари якка-якка, жуда калта ва эгилган гулбандларда жойлашган. Гул баргчаларининг чети қўнғир, тўқ қўнғир ҳошияли. Най гулларининг тожибарги 4–5,5 мм узунликда. Уруғчалари 4м5,5 мм, кўндаланг жойлашган 10–15 та қовурғали бўлиб, улардан 5 таси сертук, алоҳида ажралиб туради. Июль–августда гуллаб, меваси август–сентябрда пишади.\nТошкент ва Наманган вилоятлари: Қурама (Арашан, Жардан довони), Чотқол (Чотқол биосфера қўриқхонаси), Писком (Оқсарсой) тизмаларида тарқалган. Ўзбекистондан ташқарида: Қозоғистон (Талас Олатоғи, Угом–Бахмалкўл тизмалари) ва Қирғизистонда (Санталаш тизмаси) тарқалган.\nТоғнинг юқори қисмидаги тошли, шағалли ёнбағирликларда, гранит бўлаклари орасида, тўкилмалар атрофида ўсади.


Қирғизистонга янги бош вазир тайинланди - Daryo\n22:37, 10.10.2020 68267\nҚирғизистонга янги бош вазир тайинланди\nҚирғизистон парламенти депутатлари «Мекенчил» («Ватанпарвар») партияси асосчиси Садир Жапаровни бош вазир лавозимига тасдиқлади, деб хабар беради «Интерфакс».\nОвоз бериш пайтида депутатлар ушбу лавозимга Жапаровнинг номзодини унинг таклифига биноан ўзгаришсиз қолган ҳукумат таркиби ва тузилишини қўллаб-қувватлади.\nПарламентда сўзлар экан, Жапаров янги парламент сайловлари зарурлигини эълон қилди.\n«Ҳозирги вазият партиявий тизим туфайли юзага келди, биз қонунларни бузмаслигимиз ва такрорий сайловлар ўтказиш масаласини ҳал қилишимиз керак», – деди Жапаров.\nЖапаров мамлакатдаги барча сиёсий кучлар иштирокида конституциявий ислоҳотларни амалга ошириш зарурлигини таъкидлади.\n«Халқ парламентни ислоҳ қилишни, битта мандатли тизимни қайтаришни талаб қилмоқда. Аммо биз конституциявий ислоҳотларни барча партиялар билан биргаликда ҳал қиламиз», –деди сиёсатчи.\nУ Қирғизистон парламенти муҳокамасида бош вазир лавозимига ягона номзод бўлди. 6 октябрь куни бўлиб ўтган фавқулодда йиғилишда Жапаров ҳукумат раҳбари лавозимига номзод қилиб кўрсатилди. Парламент мажлиси 10 октябрь куни Ала-Арча давлат қароргоҳида бўлиб ўтди.\n22:43, 30.09.2021 85387\n11:42, 22.09.2021 88058\n12:13, 03.10.2021 67206\n20:21 Бугун 2054\n19:52 Бугун 4127\n19:20 Бугун 15599\n19:10 Бугун 6893\n13:49, 16.10.2021 54728\n22:28, 15.10.2021 54450\n11:44, 16.10.2021 53997\n07:34, 16.10.2021 50343


ДАВЛАТ МУЛКИ ОҚИЛОНА БОШҚАРИЛИШИ КЕРАК - Ўзбекистон овози газетаси\nДАВЛАТ МУЛКИ ОҚИЛОНА БОШҚАРИЛИШИ КЕРАК\nЎзХДП фракциясининг позицияси шундай\nОлий Мажлис Қонунчилик палатасининг яқинда бўлиб ўтган ялпи мажлисида иккита янги қонун лойиҳаси кўриб чиқилиб, биринчи ўқишда маъқулланди. «Давлат мулкини бошқариш тўғрисида» ҳамда «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги мазкур қонунлар лойиҳалари ЎзХДП фракцияси йиғилишида ҳам муҳокама этилган эди.\n«Давлат мулкини бошқариш тўғрисида»ги қонун лойиҳаси таҳлил қилинганда фракция аъзолари давлат мулкини самарали бошқариш, бу борада мустаҳкам ҳуқуқий тизимни яратиш масаласига алоҳида эътибор қаратди.\nҲар қандай мулк оқилона бошқарилган тақдирда ривожланади, фойда келтиради. Бу иқтисодиётнинг азалий ва асосий мезони ҳисобланади. Айниқса, давлат мулкини бошқариш — анча мураккаб жараён. Бу масалада жуда эҳтиёткорона ва чуқур ёндашиш талаб этилади. Чунки давлат мулкининг бошқарилиши мамлакат ижтимоий-иқтисодий ҳаёти, минг-минглаб одамлар манфаати билан боғлиқ. Шунинг учун ҳам барча ривожланган мамлакатларда давлат мулкини бошқаришга иқтисодиётни давлат томонидан тартибга солиб туришнинг муҳим механизми сифатида қаралади.\nМамлакатимизда мустақиллик йилларида давлат мулкини бошқаришни тартибга солишга қаратилган етарли меъёрий-ҳуқуқий база шакллантирилган. Узоқни кўзлаб амалга оширилаётган иқтисодиётни ислоҳ қилишнинг ҳозирги босқичида хусусий мулк институтини мустаҳкамлаш, иқтисодиётда хусусий секторнинг улушини ошириш, давлат мулкини янада самарали бошқариш зарурати вужудга келган. Президентимиз илгари сурган Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепцияси асосида ишлаб чиқилган мазкур қонун лойиҳаси ана шу масалаларда ҳуқуқий асосни янада мустаҳкамлашни назарда тутади.\nЎзХДП фракцияси аъзоси:\n— Бугунги кунда мамлакатимизда давлат мулки билан боғлиқ муносабатлар Ўзбекистон Республикаси Конституцияси, Фуқаролик, Ер, Солиқ, Уй-жой Кодекслари, «Ўзбекистон Республикасида мулкчилик тўғрисида»ги, «Маҳаллий давлат ҳокимияти тўғрисида»ги, «Ижара тўғрисида»ги Қонунлар ва бошқа қонун ҳужжатлари билан тартибга солинади. Аммо ушбу меъёрий-ҳуқуқий ҳужжатларда давлат мулкини бошқаришнинг барча жиҳатлари тўлиқ қамраб олинмаган. Баъзи масалалар бўйича амалдаги қонун ҳужжатларида ҳар хил ёндашув мавжуд.\nФракциямиз «Давлат мулкини бошқариш тўғрисида»ги қонун лойиҳаси ана шу борадаги камчиликларни бартараф этишда, соҳани замонавий мезонларга кўра ривожлантириш кафолатини, қолаверса, давлат мол-мулкини мамлакатда ҳам, ундан ташқарида ҳам самарали бошқариш асосларини мустаҳкамлашда муҳим аҳамият касб этади, деб ҳисоблайди.\nУнинг қабул қилиниши давлат мулки объектларини бошқаришнинг ягона тизимини яратишга хизмат қилади. Бу масалалар ЎзХДП дастурида белгиланган вазифалар билан узвий боғлиқдир. Жумладан, партиямиз Дастурида мулк муносабатларининг янги тизимини шакллантириш учун зарур шарт-шароит яратиш масаласи алоҳида эътиборга олинган. Шунинг учун биз ушбу қонун лойиҳасини қўллаб-қувватлаймиз. Чунки давлат мулкининг самарали бошқарилиши ижтимоий соҳадаги ислоҳотларнинг кафолатини янада мустаҳкамлайди.\nШу куни депутатлар «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонун лойиҳасини ҳам кўриб чиқишди.\n— Фракциямиз аъзолари қонун лойиҳасини атрофлича муҳокамадан ўтказди. Кейинги йилларда бозор иқтисодиёти талабларига, халқаро меъёрларга мувофиқ, бюрократик ғовларни бартараф этиш, лицензия ва рухсат бериш тартиб-таомилларини қисқартириш ҳамда соддалаштириш, яъни одамлар ўз ишини очиши, хизмат кўрсатиш ва ишлаб чиқаришни йўлга қўйиши учун қулай муҳит яратиш бўйича муҳим ислоҳотлар амалга оширилди. Бу кўплаб барқарор иш ўринлари пайдо бўлишига, одамларнинг даромадлари кўпайишига, турмуш фаровонлиги кўтарилишига асос бўлаяпти. Фракциямиз буни алоҳида эътироф этади.\nШу билан бирга, тадбиркорлик фаолияти соҳасида рухсат бериш тизимининг асосий тамойиллари ва қоидаларини, бу борадаги ҳуқуқий муносабатларни тартибга солишни янада такомиллаштириш эҳтиёжи ҳам бор. Қонун лойиҳаси бу борадаги масалалар ечимига хизмат қилади. Шунга асосланиб, фракциямиз қонун лойиҳасини қўллаб-қувватлайди.\nМазкур қонунлар лойиҳалари бўйича фракция муносабатини шакллантириш мақсадида тузилган ишчи гуруҳи фаолиятини давом эттирмоқда. Қонунлар лойиҳалари юзасидан фракция таклифлари иккинчи ўқишга тайёрлаш учун масъул қўмиталарга тақдим этилади.


«Шайтанат» сериалида Зайнаб ролини ижро этган актриса нима сабабдан алмаштирилган эди? » Ўзбекистон янгиликлари – Zamin.uz\n22 январь 2020, 14:13\nЎзбекистон ва Қорақалпоғистон халқ артисти Ёдгор Саъдиев «Дарё» интернет-нашри учун интервью берди. Ёдгор Саъдиев суҳбат давомида «Шайтанат» сериалидаги Асадбекнинг қизи Зайнаб образини ижро этаётган Наврўза Бийназарова сериалнинг 7-қисмида актриса Раъно Шодиевага алмашиб қолиш сабаби ҳақида гапириб берди.\n- Буни очиқ айтишим мумкин. Бу масалада юрагим хуруж қилишига озгина қолган. Бу ишланган нарса, мен буни аниқ биламан. Ҳозир гапиришни ҳожати ҳам йўқ. Зайнаб ролини ижро этаётган Наврўза Бийнозова келди-да, мен ҳали турмушга чиқмаганман, у қиз ‘наркоман’ бўлар экан, деди. Лекин сен ўқиган эдинг-ку! Йўқ, мен ўйнамайман деган. Ана ундан сўнг менда жуда катта муаммо пайдо бўлди.\nКейин мен ўйлай бошладим. Очиғини айтсак, ўзи мен бошида Наврўза Бийнозовани Зайнаб ролини ўйнашини хоҳламаган эдим. Буни шунақа қилиб ўтказишди. Тоҳир Маликни ҳам ўртага қўшиб, охири Тоҳир ака ‘бўлади-ку, яхши-ку’, деганига бадиий раҳбар сифатида майли деганман.\nКейин бахтимга Раъно Шодиева чиқди. Мен унга айтганман, ‘мана шу ролни ўйнайсан, кейин сен Раъно Шодиева бўласан. Халққа таниласан, унвонлар ҳам оласан’, деганман. Бу гап уни эсидами, йўқми, билмадим. Лекин Раъно унақа эмас, у билади. Алмашгани ҳам яхши бўлган, чунки сериалнинг кейинги қисмларини Наврўза тортолмасди. Актриса сифатида, чунки у актриса эмас эди.\nБуни Раъно тортиб кетди, ҳаттоки ўша битта эпизодида, ҳалиги, Кесак полвон билан ‘Отам нима касал’ деган эпизодининг ўзида ҳолатга кириб, кўзидан ёшлар оқиб кетган. Биз учун у яхшилик эди. Биз баҳо сифатида қарайдиган бўлсак, тўртни бешга алмаштирдик. Наврўза ҳам ўзининг роли бўйича эплаб чиқиб кетган. Ўзининг сокинлиги билан, Жаҳонгир Қосимовнинг, бизнинг айтган гапларимиз билан. Лекин буёғини эплаши учун катта маҳорат керак эди, - дейди Ёдгор Саъдиев.\nЯнгиликлар » Маданият » «Шайтанат» сериалида Зайнаб ролини ижро этган актриса нима сабабдан алмаштирилган эди?\n18:39 Ўзбекистон халқ артисти Яйра Абдуллаева оламдан ўтди\n07:30 «Шайтанат» телесериали 1 майдан телеэкранларга қайтади


GTL заводидаги жанжал: режаларни ўзгартирган карантин ва тўлган сабр косаси — Teleradio.uz\nEnter Ingineering компанияси маъмурий директори Темур Абдуллаевнинг изоҳлашича, ҳодисага ишчилардаги руҳий чарчоқ сабаб бўлган.\nИшчилар ҳужумига учраган Enter Engineering компанияси офиси тартибга келтирилган. Бу ерда аввалгидек бир маромда кетмоқда.\n«Август ойида заводда ишни тиклаганимиз, одамларни ишга қайтара бошлаганимиздан сўнг карантин чоралари тизими жорий этилди. Қурилиш майдонига ишга келиш учун биз бу ерни «тозаладик», касаллик юқтирганлардан холи «яшил зона» яратдик», – деди Enter Ingineering компанияси маъмурий директори Темур Абдуллаев.\nУларнинг орасида ишчиларга маош бермайганлари ҳам бўлган. Расмийларга кўра, ана шундай фирмалардан бири – «Yes» маҳаллий ҳамда бангладешлик ишчиларни ишсиз ва маошсиз қолдирган.\nВахтани ҳам қатъийлаштирдик. 22 иш куни ва 8 кун вахталарораси таътил куни бўлади. Яъни пандемиягача амалда бўлган шароитга қайтдик.


Тез орада «Парламент ўйинлари»га старт берилади — дастур, тақвим ва жадвал - Халқ сўзи\n15:41 23 Февраль 2021 Спорт\nЎзбекистон Республикаси Олий Мажлис Сенати Кенгашининг 2020 йил 30 декабрдаги «Парламент ўйинлари спорт мусобақаларини ташкил этиш ва ўтказиш тўғрисида»ги қарори қабул қилинди.\nБундан кўзланган мақсад — депутатларни жисмоний тарбия ва оммавий спорт билан мунтазам шуғулланишларини таъминлаш ва соғлом турмуш тарзини шакллантиришдан иборат.\nУнда депутатлар, Олий Мажлис Сенати аъзолари ҳамда ходимлари «Олий Мажлис Сенати Раиси кубоги» учун баҳслашадилар.\nМусобақанинг ҳудудий босқичида ғолибликни қўлга киритган жамоалар Республика босқичида иштирок этиш ҳуқуқига эга бўлади. Ғолиб ва совриндорлар Олий Мажлис Сенати Раисининг кубоги, медаль, диплом, шунингдек Жисмоний тарбия ва спорт вазирлиги ҳамда ҳомий ташкилотларнинг қимматбаҳо эсдалик совғалари билан тақдирланишади.\nСенат томонидан ушбу мусобақаларнинг ҳудудий босқичларини ўтказиш графиги ишлаб чиқилган. Қуйида мусобақа жадвали билан танишишингиз мумкин.


13:49 / 31.03.2017\nАввал хабар берганимиздек, Россиянинг Свердловск вилоятига 28 март куни Наманган вилояти делегацияси ташриф буюрди. Унинг давомида қатор соҳаларда ҳамкорлик масалалари юзасидан тажриба алмашилмоқда. Буни Россия федерациясида муҳим ўрин тутган Урал кардиология институтидаги музокаралардан яққол билиш мумкин.\nИнститут директори Ян Габинский шундай деди: «Свердловск вилояти кардиологияси жуда тез ривожланмоқда. Бугун биз Ўзбекистонлик ҳамкасбларимизга ангиографнинг янги авлод ускуналарини кўрсатдик. Беморларга чидамли стентлар қўйиш орқали коронар қон томирлар миқдори жиҳатидан Россия федерациясида энг катта кўрсаткичга эгамиз».\n- Бундай тажрибаларни ўз юртимизда биз ҳам янада кенгайтиришимиз керак. Бунинг учун мутахассисларимизни бу ерга юбориш орқали тажрибалар алмашамиз. Сверловск вилояти мутахассисларини эса бирга ишлашга чорлаймиз, - деди Наманган вилояти соғлиқни сақлаш бошқармаси бошлиғи Солижон Мўминов.\nШунингдек, икки томон расмий вакиллари иштирокида соҳалар ривожи юзасидан музокаралар ҳам ташкил этилди.\nНаманган Свердловск кардиолог


УММАТ БЎЛСАК… - Hidoyat.uz\nАсосий саҳифа Мақолалар УММАТ БЎЛСАК…\nЧоп этилди Oktabr 18, 2020 УММАТ БЎЛСАК…da fikr bildirishni o'chirish\nМавлид ойи кирса чирой очар осмон,\nСалавотга тўлиб-тошар бутун жаҳон.\nРасулуллоҳ туғилмишлар ушбу ойда,\nЕр куррасин қоқ маркази – улуғ жойда.\nЎшал куни бутлар ерга қулаб тушган,\nҲидоятга ошуфта қалб кўкда учган.\nҚирқ ёшида бўлди ул зот Расулуллоҳ,\nБарчасига шоҳид эрур Каломуллоҳ.\nБаён этиб яхши-ёмон, ўнгу сўлин,\nКўрсатганлар бизлар учун жаннат йўлин.\nУмр бўйи ёлғон-яшиқ билмаганлар,\nИтоатдан ўзга амал қилмаганлар.\nОтамиздан, онамиздан ўта ғамхўр\nБўлганлари учун деймиз, минг ташаккур.\nҚурайшликлар тинч ҳаётга солгач зулмат,\nЭллик учда Мадинага қилган ҳижрат.\nОлтмиш учда бу дунёни тарк этганлар,\nМавлосининг дийдорига тез етганлар.\nЎзларидан қолдирганлар гўзал ибрат,\nҲам насиҳат, ҳам мурувват ҳамда ҳикмат.\nУммат бўлсак, суннатларин ушлаш керак,\nБидъатларни узил-кесил ташлаш керак.\nЕР ҲАҚИДА ҲАДИСЛАР\nШимолий Корея хакерлари Россияга ҳужум уюштирди. Мақсад нима?


Трамп Хитойга савдо келишувини имзолашни чўзиб ўтирмасликни тавсия қилди\n10:00 / 12.05.2019 6314\nХитой АҚШга экспорт қиладиган маҳсулотларига божлар киритилишининг жиддий оқибатларига йўлиқмаслик учун савдо келишувини 2020 йилдан кейин эмас, балки ҳозир тузиши керак. Буни Хитойга АҚШ президенти Дональд Трамп тавсия қилди.\nТрамп твиттерда музокаралар унинг иккинчи президентлик муддатида ўтса, унда Хитой учун келишув анча ёмон бўлишини, шу сабабли хитойликлар ҳозироқ ҳаракат қилишлари оқилона бўлишини таъкидлаб ўтган.\nТрамп Хитой яқинда ўтган музокаралардаги муваффақиятсизликдан кейин 2020 йилда АҚШдаги президент сайловларида унга омад кулиб боқиб, демократлар ғолиб бўлишига умид қилаётган бўлиши мумкинлигини айтган.\n9-10 май кунлари Вашингтонда АҚШ ва Хитой ўртасида савдо зиддиятлари бўйича музокараларнинг навбатдаги раунди бўлиб ўтди ва келишувнинг имзоланишисиз якунланди. Вашингтон деярли тайёр келишувнинг барбод бўлишида Хитойни айблаган.\nХитой вакили АҚШ Хитой маҳсулотларига божлар қийматини оширса, унда Пекин жавоб чоралари кўришга мажбур бўлишини таъкидлаганча, Вашингтон бу масалада босиқлик кўрсатишига умид билдирган.\nХитой АҚШдан Ҳонгконгдаги ишларга аралашмасликни талаб қилди\nХитой Ўзбекистоннинг асосий савдо шериги бўлиб қолди


Трамп Айова штатидаги сайловларда ютқазгач, loser.com сайти унга бағишланди\n17:10 / 02.02.2016\n2 февралдан бошлаб loser.com сайти (инглизчадан "ёлғончи" маъносида) саҳифасига кирганда ҳавола «Википедия» порталининг Дональд Трамп ҳақида маълумот берувчи қисмига йўналтирилмоқда.\nТрамп Айова штатида бўлиб ўтган сайловларда АҚШ президентлигига Республикачилардан номзод бўлиш учун 24 фоиз овоз йиққанди. Уни Техас штати сенатори Тед Круз 28 фоиз овоз олиб, ортда қолдирган.\nАйнан мана шу мағлубият сабабли сайтга кириш учун ҳаволани терганда у ерда Трампнинг «Википедия»даги саҳифасига ўтиб кетилиши ҳолати кузатилаётгани айтилмоқда.\nМаълумот учун, Loser.com сайти 1997 йилда рўйхатдан ўтган бўлиб, бу пайтгача унинг эгалари жуда кўп марта ўзгарган. 2015 йилнинг март ҳолатига кўра, ушбу домен номига 44 ёшли шимолий каролиналик Брайан Коннелли эгалик қилмоқда.\nБунгача ҳам сайт турли хил машҳурларнинг саҳифаларига йўналтириб қўйилиши кузатилган. 2000 йилда сайт президентлик учун сайловларда Жорж Бушга ютқазиб қўйган Алберт Горнинг сайловолди дастурига раҳбарлик қилган Уильям Дейлининг саҳифасига йўналтириб қўйилганди.\n2002 йилда loser.com мухолиф сенатор Жим Ходжеснинг саҳифасига улаб қўйилган. 2008 йилда сайт Барака Обаманинг сайловолди дастури акс этган сайтга кўзгу вазифасини ўтаган.\n2010 йилда манзил Wikileaks’га, 2012-йилда Reddit’га йўналтириб қўйилган. 2015 йилнинг мартида сайт «Грэмми» мукофотидаги можароли иштироки билан ёдда қолган америкалик Канье Уэстнинг «Википедия»даги саҳифасига қайта манзиллаб қўйилганди.


Жаҳон банки тез ёрдам тизимини яхшилаш учун Ўзбекистонга $100 млн кредит ажратади - Фарғона.Ру ахборот агентлиги\nЖаҳон банки тез ёрдам тизимини яхшилаш учун Ўзбекистонга $100 млн кредит ажратади\n26.04.2018 16:50 msk\nТошкентдаги “тез ёрдам” автомобили. Nuz.uz сайти фотоси\nЖаҳон банки Ўзбекистондаги тезкор тиббий ёрдам (ТТЁ) тизимини яхшилаш учун $100 млн миқдорида кредит беради. Халқаро тараққиёт ассоциацияси (Жаҳон банки тасарруфидаги ташкилот) томонидан ажратилган кредит ҳисобига амалга ошириладиган лойиҳа 25 апрель куни ЖБ ижрочи директорлари кенгаши томонидан маъқулланди.\nЖаҳон банкининг Ўзбекистондаги ваколатхонаси раҳбари Хидеки Мори ТТЁ тизимини яхшилаш оқибатида йилига 6 миллион мижозга малакали тиббий ёрдам кўрсатилиш имкони пайдо бўлишини таъкидлади. Лойиҳада тезкор тиббий ёрдамига муҳтож турли даражада жароҳат олган мижозлар, ҳомиладор аёлларга ёрдам кўрсатиш асосий ўринни эгаллайди.\nЛойиҳа доирасида Тошкент шаҳри ва ўн иккита вилоятда қўнғироқларни қабул қилиш, ТТЁ машиналарини йўналтириш, шифокорлар бригадаси фаолиятини назорат қилиш билан шуғулланадиган диспетчер марказлари тузилади. Тезкор тиббий ёрдам кўрсатиш соҳасида врач ва ҳамшираларнинг малакасини ошириш, 60 дона замонавий ТТЁ машиналарини сотиб олиш учун маблағ ажратилади.\nҲозирда Ўзбекистонда 18.300 одамга битта “тезкор тиббий ёрдам” машинаси тўғри келади. Амалдаги миллий стандарт бўйича 13.000 одамга битта машина талаб қилинади.\nТТЁ тизимини яхшилашга қаратилган мазкур инвестиция лойиҳаси 2018 йили Жаҳон банкининг Ўзбекистон учун молиялаштираётган тўртинчи лойиҳасидир, деб қўшимча қилди Мори. Йилнинг тўрт ойи ичида банк лойиҳалар доирасида мамлакатга $940 млн сарфлади. Ҳозирги пайтда Жаҳон банки Ўзбекистонда $2,8 млрд миқдордаги 17 лойиҳани амалга оширилиш учун ҳаракат қилмоқда. Лойиҳалар қишлоқ хўжалиги, энергетика сектори, сув таъминоти, транспорт, маориф, тиббиёт ва санитарияни ривожлантиришга хизмат қилади.\n2017 йил март ойида президент Шавкат Мирзиёев тезкор тиббий ёрдам тизимини яхшилашга доир фармонни имзолаганди. Ҳужжатда ТТЁ хизматининг паст даражада экани, малакали кадрлар, дори-дармонлар, тиббий ускуналар, махсус автотранспортларнинг етишмаслиги кўрсатиб ўтилганди.\nТезкор тиббий ёрдам кўрсатиш хизмати 1998 йили Ислом Каримов фармони билан ташкил этилганди. Хизматнинг бош бошқармаси Тошкентда жойлашган бўлиб, унинг жойларда 12 филиали ва 172 бўлимлари мамлакатнинг аҳоли пунктларида фаолият юритади. Қонун бўйича республика маркази ва унинг филиаллари аҳолига бепул тезкор тиббий ёрдам кўрсатиши керак.\n2017 йили республикадаги ҳусусий тиббий ташкилотлар беш йилга барча турдаги солиқлар, шунингдек, олиб кириладиган тиббий ускуналар учун божхона тўловларидан озод этилди. 2018 йил январда Шавкат Мирзиёев Ўзбекистоннинг барча тиббиёт муассасалари, ҳусусий тиббий ташкилотлар аҳолига бепул тезкор тиббий ёрдам кўрсатиши тўғрисида қарорни имзолади.


10 жангари ўлдирилди\nАфғонистон бўйлаб амалга оширилган ҳарбий амалиётлар давомида “Толибон” ҳаракатининг 10 жангариси ўлдирилди.\nКаписа вилояти ҳокими Раҳимуллоҳ Сафий сўзларига кўра, бир гуруҳ жангарилар халқаро кучларнинг патрул хизматига ҳужум қилган. Рўй берган отишмада олти жангари ўлдирилган.\nҲилманд вилоятида рўй берган тўқнашувларда эса тўрт жангари халқаро кучлар томонидан отиб ўлдирилгани айтилмоқда.\nШунингдек, Афғонистонда халқаро кучларга тегишли вертолётнинг қулаши оқибатида бир киши нобуд бўлди, уч киши тан жароҳати олди.\nНАТО матбуот котибининг айтишича, Кунар вилоятидаги фожеага вертолётнинг техник носозлиги сабаб бўлиши мумкин. “Толибон” матбуот котиби эса халқаро кучлар вертолёти жангарилар томонидан уриб туширилганини маълум қилди.


Интернетда болаларнинг суратларини жойлаш уларга зиён етказиши мумкин » Ўзбекистон янгиликлари – Zamin.uz\nИнтернетда болаларнинг суратларини жойлаш уларга зиён етказиши мумкин\nБугунги кунда интернетда болаларнинг суратларини жойлаш одат тусига кирмоқда. Баъзилар ҳатто ҳали дунёга келмаган фарзандининг УТТ суратларини ҳам ижтимоий тармоқдаги саҳифаларига жойлайди. Бироқ Сидней университети психологи Жоан Орландонинг сўзларига кўра, болаларнинг суратларини интернетга жойлаштириш муайян даражада хавф туғдириши мумкин. Бу ҳақда ABC News нашрига асосланиб Кун.уз сайти маълум қилди.\nБугунги кун болалари бундай суратларга тушишга ўрганиб ҳам қолишган. Статистикага кўра, Ғарбда 5 ёшгача бўлган ҳар бир боланинг интернетда ўртача 200 сурати бор.\nБеш йилда мингта сурат - жуда кўп. Фотоархив рақамли шахсни шакллантиради - ота-она "юлдузча"нинг имидж мейкерлари вазифасини ўтайди ва баъзан болада йўқ бўлган фазилатларни кўрсатишга ҳаракат қилади.\nКўпинча ота-она учун кулгили туюлган сурат боланинг руҳиятига таъсир кўрсатиши мумкин. Масалан, 12 ёшли боланинг синфдошлари ижтимоий тармоқда унинг ноқулай вазиятдаги суратини кўриб қолса, бу боланинг психологиясига зиён етказиши мумкин.\nБундан ташқари, кичик пайтиданоқ ижтимоий тармоқларда суратлари юкланган болаларда интернетдаги "лайк" ва изоҳларга тобеълик пайдо бўлиши ҳеч гап эмас. Кичик ёшли болакайларнинг суратлари ўсмирларнинг суратларига қараганда кўпроқ фойдаланувчиларга ёқиши исботланган.\nТеглар: кўп имидж даражада суратини вазифасини Жоан\n21:50 “Ўзбекнаво”: Интернетда беҳаё расм қўяётган хонандалар лицензияси бекор қилинади!\n22:11 Бу қошларга 30 мингга яқин одам "ошиқ" бўлди\n11:41 ЮНЕСКО сайёрамизда неча киши саводсиз эканини маълум қилди.\n18:42 Forbes Россиянинг энг бой бўйдоқлари фотосуратларини чоп этди


Боёвутда ҳам мандарин етиштирса бўларкан!\nБиласизми? 18 октябр 2021 361\nКўп бора эшитганмиз, кўрганмиз. Республикамизни кўплаб ҳудудларида, иқлим шароитидан келиб чиқиб лимон, апельсин ва мандарин етиштираётганларни.\nЛекин боёвутлик Немат Жўраевни тажрибаси рости, мени лол қолдирди. У 3-Боёвут сув истеъмолчилар уюшмаси раиси. Омилкор, уста деҳқон. Идораси олдидаги ташландиқ ерга мўъжазгина иссиқхона қуриб, икки йил муқаддам водийдан лимон ва мандарин кўчатини олиб келиб эккан эди.\nОлдинига бироз иккиланган, лимон бўлиши мумкин, аммо мандарин Боёвутнинг ерида, иқлим шароитида бўлармикан, дея. Яхшиси ўзидан эшитайлик.\n— Кўпдан маслаҳат олдим. Аммо, ҳеч ким жўяли фикр билдирмади, — дейди Неъмат Жўраев. — Роса ўйладим. Лимон ўсган жойда нега мандаринни парваришлаш мумкин эмас? Барчаси цитрус мевалар оиласига мансуб бўлса?! Бор эътиборимни шунга қаратдим. Лимон ва мандаринни парваришлаш тўғрисидаги илмий мақолаларни ўқиб кўрдим. Ижтимоий тармоқларга кириб, тажрибали деҳқонларни маслаҳатига қулоқ тутдим. Ер шўр, унинг устига сувимиз ҳам. Парваришлашда давом этавердим. Қаранг, икки йилдан буён лимонларим яхши ҳосил беряпти. Ўтган йилгига қараганда бу йил кўп. Бир тупида 200-250 тагача лимон бор. Омадни Қаранг, мандарин ҳам бу йил гулга кириб, ҳосил солди. Ҳар тупида 20-25 тагача мева бор. Энди уни пишишини интизорлик билан кутяпман.\nБу томони янги йил ҳам яқин. Насиб қилса, Неъмат Жўраев лимонларни бозорга эмас, байрам арафасида ишчи-хизматчиларга тортиқ этмоқчи. Ундан ҳам муҳими, мандариннинг ҳосилга киргани. Келажакда мандариндан мўл ҳосил олиш сирини ўрганиб, яхши ҳосил ола бошлагач, бу маҳсулотларини дастлабки қисмини элига улашиб, қолган қисмини бозор расталарига чиқармоқчи. Қолаверса, ўзи раҳбарлик қилаётган уюшма, уюшма таркибидаги ҳар бир фермер хўжалиги даласида, шу сингари иссиқхона қуриб, лимон ва мандаринни етиштиришни йўлга қўймоқчи. «Биласизми, Боёвут ҳудудида лимон, мандарин каби цитрус меваларни етиштириб, мўл ҳосил олса бўларкан» дейди мамнун қиёфада уста боғбон.\nҒулом ПРИМОВ, журналист.


ЮНЕСКО - Бирлашган Миллатлар Ташкилотининг таълим, фан ва маданият масалалари бўйича ваколатхонаси бўлиб, асосий вазифаси бу йўналишдаги халқаро ҳамкорлик орқали тинчликни ўрнатишдир. ЮНЕСКО 1073 жаҳон мероси объектларининг хавфсизлигини таъминлайди, барча учун сифатли таълимни таъминлашга интилади.\nСуҳбат давомида тадбир иштирокчиларига ЮНЕСКОга 193 та аъзо давлат, 11 та аъзо бирлашма ва 11 мингта мактаб бирлашмалари мавжудлиги ҳақида маълумот берилди.\nШунингдек, тадбирга бағишланган “Тил - дўстлик ва ҳамжиҳатликнинг асосидир” номли китоб кўргазмаси ташкил этилиб, унда турли халқлар тиллари ва анъаналари ҳақидаги билимларни кенгайтириш учун китоблар ва журналлар китобхонлар эътиборига тақдим этилди. Кўргазмада араб, болгар, юнон, ирланд, хитой, қозоқ, қирғиз ва тожик тилларидаги китоблар ўрин олди.\nТадбир иштирокчиларида кўргазмада намойиш қилинган 28 тилдан ортиқ чет эл адабиётлари катта қизиқиш уйғотди.


Гидрометеорология хизмати марказининг хабарига кўра, 23 ноябрь куни Тошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 4-6° илиқ, кундузи 16-18° илиқ бўлади.\nКиритилди: 15:33 22.11.2021. Ўқилди: 1209 марта. Фикрлар сони: 0 та.


28 май – Озарбайжонда Республика куни - Ishonch.uz\nБош саҳифа Дунё 28 май – Озарбайжонда Республика куни\n28 май – Озарбайжонда Республика куни\nОзарбайжонда ҳар йили 28 май миллий байрам – Республика куни сифатида нишонланади. Сабаби, 1918 йилнинг шу куни биринчи марта Озарбайжон Демократик Республикаси эълон қилинди. Бу озарбайжон халқи тарихига мамлакат бирлашишини белгилаган энг ёрқин саҳифа сифатида кирган.\nМамлакатда ушбу санани Озарбайжон давлатчилигининг тикланиш куни деб ҳам аташади, чунки узоқ вақт давомида Озарбайжонни аввал Эрон, кейин эса Россия империяси бошқарган. 1918 йилда Россиядаги инқилоб ва озарбайжон халқининг узоқ йиллик миллий озодлик курашидан сўнг, Мамад эмин Расулзода бошчилигидаги Озарбайжон Миллий Кенгаши давлат суверенитетини эълон қилди.\nБироқ 1920 йил апрель ойида Қизил Армия бўлинмалари Деникин қўшинларининг қолдиқларини мағлубиятга учратиб, Озарбайжон чегарасини кесиб ўтиб, 28 апрелда Бокуга киришди. Худди шу куни ОДР ҳудудида Озарбайжон Совет Социалистик Республикаси (Озарбайжон ССР) ташкил этилгани эълон қилинди.\nОзарбайжон Демократик Республикаси атиги 23 ой мавжуд бўлганига қарамай, миллий давлатчилик тарихида муҳим из қолдирди. Кейинги йиллар, ўн йилликлар озарбайжон халқининг ёрқин воқеалари, улкан ютуқлари билан ажралиб турадиган мамлакат ҳаётининг муҳим босқичларини ташкил этди. Буларнинг барчаси биргаликда, ҳозирги мустақил Озарбайжоннинг иқтисодий, интеллектуал ва маданий салоҳиятини яратди.\nУшбу воқеа шарафига Бокудаги кўчалардан бири ва метро бекатига “Истиглалият” (Мустақиллик) номи берилди. Мустақиллик декларацияси матни билан монумент ўрнатилди. Тбилисида, Кавказдаги собиқ вице-сарой зали деворида озарбайжон, грузин ва инглиз тилларида ёзилган ёдгорлик лавҳаси ўрнатилган.\n1918 йил 28 майда Тбилисидаги Кавказдаги собиқ губернатор саройининг залида қуйидаги асосий фикрлардан иборат Мустақиллик Декларацияси имзоланган:\nБундан буён Озарбайжон халқи суверен ҳуқуқларнинг ташувчиси бўлиб, Шарқий ва Жанубий Закавказияни қамраб олган Озарбайжон тўлақонли мустақил давлатдир.\nДемократик республика мустақил Озарбайжоннинг сиёсий тузилиши шакли сифатида ташкил этилган.\nОзарбайжон Демократик Республикаси халқаро алоқанинг барча аъзолари ва айниқса, қўшни халқлар ва давлатлар билан яхши қўшничилик муносабатларини ўрнатишга интилади.\nОзарбайжон Демократик Республикаси барча фуқароларга миллати, дини, ижтимоий мавқеи ва жинси фарқ қилмасдан ўз фуқаролик ва сиёсий ҳуқуқларини ўз доирасида кафолатлайди.\nОзарбайжон Демократик Республикаси ўз ҳудудида яшовчи барча халқларга эркин ривожланиш учун кенг имкониятлар яратиб беради.\nУшбу фикрлар ҳали ҳам Озарбайжон давлат тузилишининг асосини ташкил этади, шунинг учун Республика куни расмий равишда 1992 йилдан буён нишонланиб келинадиган ва ишламайдиган кун бўлган мамлакатдаги энг муҳим байрамлардан биридир.\nАввалги саҳифаМажбурий меҳнат жаримаси…\nКейинги мақолаКасалликдан холи ток кўчатлари қандай етиштирилмоқда?


Ҳар машаққат ортида… » Ўзбекистон янгиликлари – Zamin.uz\nЁшлигимдан ўқитувчи бўлишни орзу қилардим. Шунинг учун ҳам гимназияни битиргач, университетнинг филология факультетига ҳужжат топширдим. Лекин киролмадим. Бу менга катта зарба бўлди. Устозларим ҳам, ўзим ҳам ўқишга кириб кетишимга ишонган эдик…\nАммо ортга чекинмадим. Шундай хулоса қилдим: «Бу ютуққа эриша олмадимми, демак, олдинда бундан ҳам яхши ва хайрлироқ натижа кутиб турибди». Шу ишонч билан яна ўқишга тайёргарлик кўра бошладим. Ота-онам ислом университетида ўқишимни хоҳлашларини айтишди. Бу сафар ҳужжатларимни шу олийгоҳга топширдим. Бироқ яна йиқилдим…\nОрадан бир йил ўтди, имтиҳонлар бошланди. Оғзаки имтиҳон олдидан қаттиқ ҳаяжонда эдим. Шеригим билан сумка ва китобларимизни ҳозиргина имтиҳондан чиққан бир қизга бериб кириб кетдик. Натижалар эса мен кутгандек бўлмади. Университетга киролмаслигимга аниқ ишона бошладим. Аксига олиб, нарсаларимизни бериб кетган қизни ҳам тополмадик. Шунчалик тушкун ҳолатда эдимки, ортиқ бу ерда қолишни хоҳламасдим. Ўша заҳотиёқ Андижонга жўнар эканман, тест синовларига келмасликка қарор қилдим.\nАвгустга бир кун қолганида дадам буюмларимни олиб келиш баҳонаси билан мени Тошкентга олиб келдилар. Излаган қизларимизни топиб, буюмларни олиб қайтамиз, деб турганимда, дадам шунчаки бўлса ҳам тест синовларига кириб чиқ, дедилар. Раъйларини қайтаролмадим, Аллоҳга таваккал қилиб, имтиҳонга кириб кетдим. Буни қарангки, саволлар китобчасида мен жавобини биладиган саволлар турар эди…\nАллоҳга беадад шукр, бугун Тошкент ислом университети талабасиман. Катта орзуларимнинг кичик рўёбларини бир-бир кўряпман.\nАзиз замондош, сиз ҳам шуни унутмангки, бирор қийинчиликка дуч келдингизми, демак, сизни олдинда енгилликлар, яхшиликлар кутмоқда. Бунга чин ихлос билан ишонинг. Зотан, бу менинг хулосам эмас, Қуръони каримдаги ваъда \n(Шарҳ, 5-6). Аллоҳ таолонинг ваъдаси эса ҳамиша ҳақдир!\nЯнгиликлар » Ҳаёт тарзи » Ҳар машаққат ортида…\n00:28 Мунажжимлар башорати: 17 октябрь куни юлдузлар сизга нималарни ваъда қилмоқда?\n00:08 “Каптива”дан улоқтирилган оғунинг эгаси қўлга олинди\n23:43 Трамп қайта сайланишига қанча маблағ йиға олгани маълум қилинди\n23:34 Марк Уинс Ўзбекистонда: Ўзбек миллий таомлари машҳур фуд-блогерни лол қолдирди (видео)\n23:18 Каттақўрғон тумани ҳокимияти биносининг том қисми одамлар устига учиб тушди\n23:07 Тошкентда биринчи қор ёғмоқда\n22:55 Умид Аҳмаджонов Эктор Купер ва Миржалол Қосимов ҳақида\n22:36 Одил Аҳмедов: «Биз ғалаба қозондик, ҳамма хурсанд бўлиши керак»\n21:57 Рўзада зулук қўйдириш мумкинми?\n00:21 Рўзада вақтни ўтказиш учун ухлаш мумкинми?\nАҳоли помидор, мол ва қўй гўшти, гуруч нархлари ошганини қайд этди\nКаттақўрғон тумани ҳокимияти биносининг том қисми одамлар устига учиб тушди\n"Иномарка" ҳайдаган аёллар ЙҲХХ ходимларини ҳақоратлаб, жанжал кўтаришди (видео)\nОктябрь ойида Наманган олмалари қор остида қолди (фото+видео)\nТрамп қайта сайланишига қанча маблағ йиға олгани маълум қилинди\nУмид Аҳмаджонов Эктор Купер ва Миржалол Қосимов ҳақида\nОдил Аҳмедов: «Биз ғалаба қозондик, ҳамма хурсанд бўлиши керак»\nЭктор Купер: "Тартибли ўйин кўрсатар эканмиз бизда ҳужум учун имкониятлар пайдо бўлаверади"


Адабий ва абадий дўстлик |\nАдабий ва абадий дўстлик\nПойтахтимизда ташкил этилган “Ўзбек мумтоз ва замонавий адабиётини халқаро миқёсда ўрганиш ва тарғиб қилишнинг долзарб масалалари” мавзусидаги халқаро илмий-амалий конференция миллий адабиётимиз ривожи, унинг халқаро майдондаги обрў-эътиборининг янада юксалишини таъминлаш, дунё халқлари билан адабий алоқаларни мустаҳкамлашдек мақсадларни кўзлаши билан диққатга сазовор бўлди.\nМазкур анжуманга юртимиз ва жаҳоннинг 25 давлатидан адиб ва шоирлар, мутаржимлар, адабиётшунос олимлар, мунаққидлар, ёш ижодкорлар таклиф этилди.\nҚозоғистон Ёзувчилар уюшмаси раиси:\n– Марказий Осиё халқларининг минг йиллик достонлари ва боқий анъаналари бор. Бугун минтақа бўйлаб адабий алоқалар ривожланиш босқичига кўтарилган. Юртингизда ўтаётган конференция қардош халқлар адабиёти ва халқ оғзаки ижоди намуналарини турли минтақалардан келган олимлар ва ижодкорлар билан кенг муҳокама қилиш имконини бермоқда. Қозоғистонда ўзбек адабиётини ўрганувчилар кўпчиликни ташкил этади. Дарсликларда Алишер Навоий, Заҳириддин Бобур ва бошқа мутафаккирлар ижоди ўрганилмоқда. Халқларимизнинг адабий ҳамкорлиги бизни янада яқинлаштиради. Айниқса, Президент Шавкат Мирзиёевнинг Абай ижодий меросини муносиб баҳолаб, юртингизда уни янада чуқурроқ ўрганишни тарғиб қилиш бўйича қарор чиқаргани бизни беҳад мамнун қилди.\nИштирокчилар Алишер Навоий номидаги Тошкент давлат ўзбек тили ва адабиёти университетига туташ майдондаги ҳазрат Навоий ҳайкали пойига гуллар қўйди. Мазкур университетда Ўзбекистон Республикаси Президентининг халқаро конференция иштирокчиларига йўллаган табригини Ўзбекистон Республикаси Олий Мажлиси Сенати раиси Н. Йўлдошев ўқиб эшиттирди.\n– Ўзбек тили қадим ва буюк тилдир. Бу тил луғат бойлиги, грамматик ва лексикологик жиҳатдан бемалол халқаро тил мақомига даъвогарлик қила олади. Чунки ўзбек тилининг илдизи жуда кўҳна даврларга бориб тақалади. Аҳмад Югнакий, Маҳмуд Қошғарий, Юсуф хос Ҳожиб каби қомусий алломаларнинг тил тарихи, қоидалари ҳақидаги асарлари ўзбек тилининг нақадар бой тил эканини кўрсатиб турибди. Ҳазрат Навоийнинг шоҳ асарлари, Заҳириддин Бобурнинг “Бобурнома”си, Машраб, Муқимий, Огаҳий ғазаллари битилган бу тил чин маънода жаҳон тиллари билан баҳслаша олади.\nЯна ўқинг: Полвонларимиздан иккинчи олтин медал!\nХалқаро конференция ишида Ўзбекистон Республикаси Президентининг Давлат маслаҳатчиси Х. Султонов, Ўзбекистон Республикаси Бош вазирининг ўринбосари А. Абдуҳакимов иштирок этди.


Qalampir.uz - Ўзбекистонда истеъмол товарларининг нархи сезиларли даражада пасайди\nЎзбекистонда истеъмол товарларининг нархи сезиларли даражада пасайди\n19:18, 03.07.2018 Жамият\nИстеъмол товарлари нархига мавсумийлик ижобий таъсир қилган.\nЎзбекистон Республикаси Марказий Банкининг маълум қилишича, 2018 йил июнь ойида мавсумий омиллар таъсирида, хусусан, сабзавот ва меваларнинг анъанавий арзонлашуви сабаб истеъмол товарлари ва хизматларнинг нархи ҳам 2,7 фоизга арзонлашди.\nШу билан бирга, мева ва сабзавотларни ҳисобга олмаганда нархлар 0,8 фоизга қимматлаган. Бундан кўринадики, июнь ойидаги нархларнинг арзонлашуви мавсумийлик омили билан боғлиқ.\nЖумладан, помидор (66,7 фоизга), бодринг (52,6 фоизга), картошка (45,7 фоизга) ва олманинг (35,8 фоизга) арзонлашуви умумий нархнинг ўсиш темпини камайтиришга ижобий таъсир кўрсатган.\nБироқ мавсумийликка боғлиқ бўлмаган истеъмол товарлари нархида маълум ўсиш кузатилган. Хусусан, мош 14,8 фоизга, гуруч 13,7 фоизга, маъданли сув 8,2 фоизга, шакар 2,4 фоизга, қўй гўшти 2,1 фоизга ва мол гўшти 1,7 фоизга қимматлашган.\nШу билан бирга, июнь ойида хизматлар нархининг 1,4 фоизга қимматлашуви стоматология хизматининг 13,1 фоизга, жамоатчилик транспортининг 11,6 фоизга ва юкларни автомобилда ташишнинг 3 фоизга қимматлашгани ҳисобига тўғри келган.\nТеглар:Марказий банк нарх\nЖаҳон чемпионатида омадсизликка учраган мураббийнинг кейинги тақдирига ойдинлик киритилди\n12:57, 06.02.2019 2 445\n16:54, 04.02.2019 2 487\n20:57, 01.02.2019 21 514\n18:50, 26.01.2019 3 404\n19:44, 23.01.2019 3 680


Ўш музейи директори курсиси бўш қолди. Коррупция енгилмасми? | Ўш | Альянс-Пресс\n31.07.2017 23:06 Ўш 834\nЎш музейи директори курсиси бўш қолди. Коррупция енгилмасми?\nБироқ эртаси куниёқ Самара Каримованинг ўзи ушбу тайинлов хақида ижтимоий сайтларда ёзилган изоҳларни ўқигач, музей директорлиги вазифасидан воз кечган.\n“Кўпчилик мени бундай ловозим учун ҳали ёшлик қилади деганликлари учун, бу жойни эгаллашни лозим топмадим. Бизнинг жамиятимиз ёш бошқарувчиларни келишига тайёр эмас кўринади ...”, - деди афсаласи пир бўлган ҳонанда.\n31 июл куни «Альянс-пресс» агентлиги мухбири «Сулайман-Тоо» музей комплексига бориб, Самара Каримова лавозимдан бош тортгандан сўнг директорликка ким тайинлангани билан қизиқди. Музей ҳодимлари директор шоҳ курсиси бўш турганини эътироф этганлар. Бу ўринга музей жамоатидан бирон-бир киши даъво қилмагани ва бундан зиёд ҳам қилмаслиги айтишган. Музей жамоаси хатто Каримовани директор бўлишини истаганлар ҳам. Ваҳоланки, уларнинг тушунчаларида ёшлар камроқ ҳолларда коррупцияга аралашган бўладилар.\nЭслатиб ўтамиз, ушбу меҳнат жамоасининг кўпчилиги фикрига кўра, коррупция ботқоғига ботган музейнинг собиқ директори Абдираим Тургунбаевга қарши чиқишган. Ушбу инцидентдан сўнг Маданият вазирлиги уни директорликдан четлатган. Самара Каримова яна Маданият,ахборот ва туризм вазирлигининг Жанубий маданий маркази бошлиғи Асан Мансуровнинг рафиқаси бўлиб, у Ўш шаҳридаги «Қирғизистон» кинотеатрининг узоқ муддатга ижарага олган тадбиркор сифатида танилган. Ушбу кинотеатр биноси илгари жуда аянчли кўринишда бўлган. Самара уни ижарага олгунга қадар бу жойда маданий тадбирлар ўрнига, бир тоифа одамлар хўроз уриштиришган.


Калифорнияда ёнғин сабаб 35 мингдан зиёд уй эгасиз қолди\n11:38 / 18.08.2016\nАҚШнинг Калифорния штатидаги ёнғин сабаб 35 мингдан зиёд уй эгасиз қолди. Бу ҳақда USA Today нашри ёзмоқда.\nКўплар эвакуация вақтида уй жониворларини олишга улгурмаган. Нашрнинг маълум қилишича, 300 жониворни эвакуация қилишга муваффақ бўлинган, улар орасида эчкилар, отлар, ламалар, товуқлар ва тошбақалар бор.\nЁнғин бир ҳафтадан бери давом этмоқда. Сўнгги маълумотларга кўра, у 100 квадрат километрни қамраб олган. Шу пайтга қадар ёнғин содир бўлган ҳудуднинг 4 фоизигина ўчирилган. Ўт ўчириш ишларига 1,3 минг киши жалб этилган.\nАҚШ ёнғин Калифорния


Чирчиқ шаҳар ИИБ бошлиғи президентдан дакки эшитди. Кейин у ҳам маҳаллага контейнер-уй ўрнатди\n23:42 / 22.03.2021\n18 март куни Тошкент вилоятини айланган президент Шавкат Мирзиёев куннинг охирида Чирчиқ шаҳридаги маҳаллаларни пиёда кезди. Давлат раҳбари кўп қаватли уйлар жойлашган Ифтихор маҳалласи талаб даражасида ободонлаштирилмаганига гувоҳ бўлди.\nНатижада ушбу ҳудудга масъул 3-сектор раҳбари – шаҳар ички ишлар бўлими бошлиғи полковник Дилшод Муҳаммаджонов президентдан танбеҳ эшитди.\n«Бир ойда менга расмини берасан. Ўзинг бутун кучингни ташлайсан. Ўзинг қўлингга ‘лопатка’ оласан. Ўласанми шуни қилдириб қўйсанг? Уялмайсанми, сектор дегани нима дегани?» – деди Шавкат Мирзиёев сектор раҳбарига қарата.\nТошкент вилояти ИИББ матбуот хизмати 20 март куни берган хабарга кўра, президент ташрифидан кейин «Ифтихор» МФЙда Чирчиқ шаҳар ИИБ бошлиғининг хизмат уйи ташкил этилган.\nХизмат уйида шу ерлик аҳоли муаммолари ва мурожаатлари билан ишловчи 3-сектор тезкор штаби фаолият бошлаган.\nПрезидент Шавкат Мирзиёев йил бошидан буён ҳудудларга анъанавий ташрифлари давомида режадан ташқари маҳаллаларни айланмоқда. «Маҳаллабай» ишлаш сиёсати доирасида раҳбарлардан аҳоли муаммоларини бевосита ҳудудларга борган ҳолда ҳал этиш талаб этилмоқда.\nФевраль ойи охирида президент Наманган шаҳридаги Бунёдкор маҳалласига боргач, вилоят ҳокими Шавкатжон Абдураззоқов у ердаги муаммолар ҳал этилишига шахсан ўзи бош бўлишини эълон қилди ва маҳаллага ўзи учун контейнер-уй қурдирди. Унинг бу ташаббусини селекторлардан бирида давлат раҳбари намуна қилиб кўрсатди.\nКўп ўтмай Бухоро вилояти ҳокими ва вилоят солиқ бошқармаси бошлиғи ҳам контейнерда ишлай бошлади.


Finance.uz - Yandex Ўзбекистон учун қидирув йўлга қўйди\nYandex Ўзбекистон учун қидирув йўлга қўйди\n29 март 2019 йил. Yandex айнан Ўзбекистон учун ишлаб чиқарилган, қидирувни йўлга қўйди. Энди мамлакат аҳолиси маълумот, видео ва расмларни ҳам бутун интернет, ҳам фақатгина Tas-IX тармоғи бўйича излашлари мумкин.\nҚидирув жавобларида, Yandex бир талай омилларни инобатга олади: сўров бўйича ҳужжатнинг таркибан тўғри келиши, манбанинг сифати, саҳифаларнинг юкланиш тезлиги, фойдаланувчиларнинг шахсий афзалликларини ва ҳоказо. Ўзбекистонда Tas-IXга уланган сайтлар жуда машҳур: улар тез юкланади ва трафикни тежашга имкон беради. Шунинг учун Yandex Ўзбекистон аҳолиси учун фақатгина Tas-IX сайтлари бўйича қидирувни яратди. Бутун интернет бўйича қидирув натижаларида эса, ушбу сайтларни махсус белгилар билан белгилашни бошлади. Умумий ҳисобда Yandex икки ярим мингдан ортиқ Tas-IX сайтларини билади, уларни белгиланиб туришига махсус ишлаб чиқарилган алгоритм жавоб беради.\nОдамлар қидирувни тезда кирита олишлари учун, уларга қидирув ёрдамлари таклиф этилади. Yandex Ўзбекистон аҳолисига мос келадиган, катта ёрдамлар базасини тузди. Шундай қилиб, (об-ҳаво) сўрови бўйича, жавобини тўғридан тўғри ёрдамларда кўриш мумкин.\nҚидирувдан ташқари, Yandex ўзбекистонликларга бутун хизматлар тўпламини таклиф этади. Yandex.uz порталида Yandex.Хабарлар, Yandex.Почта, Yandex.об-ҳаво, Yandex.Мусиқа, файллар сақлаш учун Yandex.Диск хизмати, ўнлаб тиллардан машина таржимаси, Тошкент ва мамлакатнинг катта шаҳарларини батафсил хариталари. Мамлакат бўйича ҳаракатланишда автосевувчилар Yandex.Навигатор мобил иловасидан фойдаланишлари мумкин, дейилади ЎзА хабарида.


Ўзбекистон ва Қирғизистон Президентларининг музокаралари бошланди\nКўксарой қароргоҳида Қирғиз Республикаси Президенти Садир Жапаровни расмий кутиб олиш маросими бўлди.\nСуратга тушиш маросимидан сўнг Президентлар Шавкат Мирзиёев ва Садир Жапаров шоҳсупага кўтарилди.\nШундан сўнг Президентларнинг тор доирадаги музокаралари бошланди.\nАввал хабар қилинганидек, Шавкат Мирзиёев ва Садир Жапаров Ўзбекистон билан Қирғизистон ўртасидаги дўстлик, яхши қўшничилик ва стратегик шериклик муносабатларини янада ривожлантириш ва мустаҳкамлаш масалаларининг барча йўналишларини кўриб чиқадилар.\nДавлат раҳбарлари делегацияларнинг кенгайтирилган таркибдаги музокараларида икки томонлама ва кўп томонлама ҳамкорликнинг долзарб масалаларини, шунингдек, ўзаро муносабатларни янада ривожлантириш истиқболларини муҳокама қиладилар.\nМузокаралар якунида давлат раҳбарларининг Қўшма баёноти қабул қилиниши, шунингдек, қатор ҳукуматлараро ва идоралараро ҳужжатлар имзоланиши кўзда тутилган.


Ahlisunnat.uz | Ҳасад\nБош саҳифа / Одоб-ахлоқ / Ҳасад\nҲасад – қизғаниш, кўролмасликдир. Аллоҳу таолонинг эҳсон қилган неъматининг ундан тортиб олинишини истамоқдир. Фойдаси бўлмаган, зарари бўлган бирор нарсанинг ундан соқит бўлишини хоҳлаш ҳасад бўлмайди, “Ғайрат” бўлади. Илмини, мол-давлатга, мавқега эришиш, гуноҳ қилиш учун ишлатган дин арбобларида илмнинг бўлмаслигини исташ ҳам ғайрат бўлади. Молини ҳаромда, зулм қилишда, исломиятни йўқотишда, бидъатларда ва гуноҳларда фойдаланувчининг моли йўқ бўлиб кетишини исташ ҳам ҳасад бўлмайди, дин ғайрати бўлади. Бировнинг қалбида ҳасад бўлса-ю, ўзи бундан азобланса, буни хоҳламаса – бу гуноҳ бўлмайди. Қалбда бўлган хотира, ўй-фикр гуноҳ саналмайди. Хотиранинг қалбда уйғониши одамнинг қўлида эмас. Қалбида ҳасад бўлишдан озор чекмаса ёки орзуси билан ҳасад қилса гуноҳ бўлади, ҳаром бўлади. Шу ҳасадини гаплари билан, хатти-ҳаракати билан билдирса гуноҳи тағин ҳам кўп бўлади. Ҳадиси шарифда “Инсон уч нарсадан қутулолмайди: Шубҳа, тайара, ҳасад. Суи-зан, яъни шубҳа қилсангиз, бунга хос ҳаракатда бўлманг. Омадсиз деб билганингиз нарсани Аллоҳу таолога таваккул қилиб бажаринг. Ҳасад қилган одамингизни асло ранжитманг!” деб марҳамат қилинади. Тайара – омадсизликка ишонишдир. Суи-зан биров ҳақида ёмон ўйлашдир. Ушбу ҳадиси шарифдан англашилишича, қалбда, яъни дилда ҳасад ҳосил бўлиши ҳаром эмас. Бундан рози бўлиш, давом этишини исташ ҳаром бўлади. “Ҳадиқа”да айтиладики: “Кўнгилга келувчи ўй беш даражалидир. Биринчиси, кўнгилда сақланмайди, даф этилади. Бунга “Хажиё” дейилади. Иккинчиси қалбда – кўнгилда бир муддат қолади. Бунга “Хотира” дейилади. Учинчиси, қилиш билан қилмаслик орасидаги тараддуд бўлади. Бунга “Ҳадис-ун-нафс” дейилади. Тўртинчи даража қилинишга мойиллик бўлади. Бунга “Ҳамм” дейилади. Бешинчи даражада бу мойиллик кучайиб, қарор берилади. Бунга “азм” ва “жазм” дейилади. Дастлабки уч даражани фаришталар ёзмайди. Ҳамм, ҳасана ёзилади. Сайия эса тарк қилинса савоб ёзилади. Азм бўлса, бир гуноҳ ёзилади”. Азм қилинмаса, афв этилади. Ҳадиси шарифда “Кўнгилга келган ёмон нарса гапирилмаса шунга мос ҳаракат қилинмаса, афв этилади” дейилади. Инсоннинг қалбига куфр ёки бидъат эътиқоди бўлган бир ўй келса бундан хафа бўлиб, дарҳол рад этса шу оний ўй куфр бўлмайди. Лекин йиллар ўтиб, кофир бўлишга қарор қилса, ҳатто буни бирор шартга боғласа ҳам, қарор қилган заҳоти кофир бўлади. Анча вақтдан кейин бир кофир билан турмуш қуришни ният қилган аёл ҳам шундайдир.\n(Ҳаром соҳиби бўлишнинг гуноҳи шунга қарор беришдан ҳам каттадир. Ҳаром деб Аллоҳу таоло тақиқлаган нарсага айтилади. Гуноҳ – исм демакдир. Яъни, ҳаром қозониш эвазига берилажак жазо демакдир. Гуноҳ қозонди демак – жазо ва азоб берилишига сабаб бўладиган бирор иш қилган, яъни ҳаром қозонган демакдир. “Савоб” – савоб иш ва ибодат қилгувчига охиратда бериладиган мукофот демакдир. Аллоҳу таоло, дунёда яхшилик ва ибодат қилгувчиларга охиратда савоб берилишини ваъда қилгандир. Яхшилик ва ибодат қилганга охиратда савоб берилиши вожиб ва лозим эмасдир. Аллоҳу таоло лутф этиб, марҳамат қилиб, буларга охиратда савоб беражагини ваъда қилгандир. Аллоҳу таоло ваъдасидан қайтмайди, муҳаққақ қилгусидир.)\nҲадиси шарифда “Инсон ҳаром қозонишни кўнглидан ўтказса-ю, Аллоҳу таолодан қўрқиб, ундай қилмаса ҳеч бир гуноҳ ёзилмайди. Ҳаром қозонса бир гуноҳ ёзилади” дейилади.\nИнсон бир одамда мавжуд неъматнинг унда бўлмаслигини истамай, ўзида ҳам бўлишини истаса ҳасад эмас. Бунга “Гибта” – ҳавас уйғотмоқ дейилади. Гибта гўзал феъл-атвордир. Исломиятнинг аҳкомига, яъни фарзларини бажаришга ва ҳаромлардан сақланишга риоя қилган, асраган солиҳ кимсага ҳавас қилиш вожибдир. Дунё неъматлари учун гибта қилиш покланишга нисбатан макруҳ бўлади.\n– “Ғайрат” (жаҳл) бирор одамда бўлган ҳаққига унинг бошқани шерик қилишни истамасликдир. Аллоҳу таолонинг ғайрат кўрсатиши бандасининг ёмон, хунук иш қилишига рози бўлмаслигидир. Банданинг вазифаси тилаганини қилиш эмас. Унга хизмат қилишдир. Унинг амрларига, тақиқларига бўйсунишдир. Ҳар тилаганини бажо келтириш Аллоҳга хосдир. Ёлғиз Унинг ҳаққидир. Банданинг ўз тилаганини қилиши гуноҳ қилиши Аллоҳ таолонинг ҳаққига шерик бўлиш демакдир. Мўмин гуноҳ қилаётганда ўзига ғайрат қилиши лозим. Бу ҳам гуноҳ қиларкан, ҳаяжонланиши, қалбининг жунбушга келиши билан юз беради. Мўминнинг қалби Аллоҳу таолонинг уйидир ва гўзал феълларнинг жойидир. Қалбида ёмон, хунук ўй-фикрларга ўрин бериш хунукларни гўзалларга шерик қилиш бўлади. Қалбнинг бунга рози бўлмаслиги, типирчилаб монелик қилиши ғайрат бўлади.\nҲасаднинг зидди “Насиҳат” қилишдир. Аллоҳу таолонинг бир кимсага берган неъматнинг унда қолиб, динига ва дунёсига фойдали бўлишни исташ демакдир. Насиҳат қилиш барча мусулмонларга вожибдир. Ҳадиси шарифда “Хайрга сабаб бўлгувчига буни қилганнинг ажри қадар савоб берилади” ва “Ўзи учун истаганини диндош биродари учун ҳам истамаган кимса иймон қилган бўлмайди”, яна “Диннинг асоси насиҳатдир” дейилади. Насиҳат қилиш демак Аллоҳу таолонинг мавжудлигини, битта эканлигини, барча камол ва жамол сифатларининг Унда борлигини, Унга лойиқ бўлмаган сифатларнинг, айбларнинг, камчиликларнинг Унда йўқлигини, холис ният билан унга ибодат қилиши лозим эканини, кучи етгунча Унинг ризосини олишга ҳаракат қилишини, Унга исён қилинмаслигини, Унинг дўстларига муҳаббат, душманларига мухолифат қилинишини, Унга итоат қилувчиларни севишни ва исён қилувчиларни севмасликни, неъматларини тан олмоқ ва уларга шукр қилмоқ, барча махлуқотларга шафқат ва марҳамат қилмоқдир. Унда топилмаган сифатларни Унга гапирмасликни билдириш Аллоҳу таоло учун насиҳат қилган бўлади. Шукр қилиш Аллоҳу таолонинг юборган неъматлардан исломиятга уйғун фойдаланиш демакдир. Қуръони каримда билдирилганларга ишонишни амр этилганларни бажаришни, ўз ақли билан, нуқтаи назари билан уйдирма таржималар қилмаслиги, Уни кўп марталаб ва тўғри ўқиш, таҳорат қилмай унга қўл теккизиш жоиз эмаслигини одамларга билдириш Қуръони Карим учун насиҳат қилиш бўлади. Муҳаммад алайҳиссалом баён қилган нарсаларнинг ҳаммасига ишониш кераклигини, Уни ва исмини ҳурмат қилиш лозимлигини, Унинг суннатларини бажариши ва ёйиши, унинг гўзал ахлоқи билан феъл-атвор соҳиби бўлиши, оиласини, Асҳобини ва умматини севишни баён қилиш, Расулуллоҳ (саллаллоҳу таоло алайҳи ва саллам) учун насиҳат қилиш бўлади. Унга эҳтиром кўрсатган, Унинг динини муҳофаза қилган, Унинг динини ёйишда, ибодат қилишда ўзларига ҳуррият берган ҳукуматларга ёрдам бериш, уларга тўғрини англатмоқ, мусулмонмонларнинг ҳаққини асрашларини билдирмоқ, уларга исён қилмаслик, қонунларига қарши чиқмаслик, уларнинг исломиятга ва одамларга хизмат қилишлари учун дуо қилмоқ, орқаларида туриб намоз ўқиш, кофирлар жиҳодларида мол билан, жон билан ва дуо билан ёрдам учун шошилмоқ, закот ва солиқларни тўламоқ, қурол билан бировга ҳужум қилмаслик, зулм ва ҳақсизлик қилганларида ҳам исён қилмай, ширин сўз билан уларни тўғри йўлга, адолатга бошламоқ, уларга ялтоқлик қилмаслик, тўғри йўлдан чалғишларига сабаб бўлмаслик, ҳукумат раҳбарларига қарши бормаслик кераклигини ҳар кимга билдириш ва Аҳли суннат олимлари (раҳматуллоҳи таоло алайҳи ажмаин)нинг фиқҳ китобларига, илмиҳол китобларига ва ахлоқий китобларига эргашиш лозимлигини тушунтириш, давлат учун насиҳат қилиш бўлади. Одамларга дунёда ва охиратда фойдали бўлган нарсаларни қилиш ва зарарли бўлган нарсаларни қилмаслик кераклигини ва бировга азоб бермаслик, кўнглини оғритмаслик, билмаганларини ўргатиши, камчиликларини яшириши, фарзларни амр этиши, ҳаромлардан асраши, буларнинг ҳаммасини яхшиликча, ачиниб тушунтириши, кичикларга марҳамат, катталарга ҳурмат кўрсатилишини, ўзларига қилинадиган истакларини бошқаларга ҳам қилинишини, ўзларига қилинишини истамаганларини бошқаларга ҳам қилинмаслигини, уларга таналари, моллари билан ёрдам қилинишини билдириш барча инсонлар учун насиҳат қилиш бўлади.\nҲасад ибодатларнинг савобини кетгизади. Ҳадиси шарифда “Ҳасад қилишдан эҳтиёт бўлинг. Билингларки, олов ўтинни йўқ қилгандай, ҳасад ҳам ҳасанотларни йўқ қилади!” дейилади. Ҳасад қилган уни ғийбат қилади, уриштириб қўяди. Унинг молига, жонига ҳуруж қилдиради. Қиёмат куни бу зулмларнинг эвазига ҳасаноти олиниб унга берилади. Ҳасад қилинган кимсадаги неъматларни кўргач, дунёси азоб ичида кечади. Уйқуси қочади. Хайр, ҳасанот қозонганларга ўн баравар савоб берилади. Ҳасад буларнинг тўққизтасини йўқ қилади, биттаси қолади. Куфрдан (Аллоҳга душман бўлмоқдан) бошқа ҳеч бир гуноҳ ҳасанот савобларининг барини йўқ қилмайди. Гуноҳ бўлганига ишонмай ёки исломиятга аҳамият бермай, ҳаром соҳиби бўлиш ва куфрга, диндан қайтишга сабаб бўлгувчи ишларни қилиш савобларнинг ҳаммасини йўқ қилади. Чунки бундай қилувчилар муртад бўладилар.\n“Мусулмонлар хайрли бўлади. Ҳасад қилса хайр қолмайди” дейилади ҳадиси шарифда. Бошқа бир ҳадиси шарифда: “Ҳасад, намима ва каҳанат соҳиблари мендан эмаслар” дейилади. Намима (иғво) фитна чиқариш, ўртага нифоқ солиш учун одамлар орасида сўз ташишдир. Каҳанат (башорат) билмаган нарсасини гапириб, бундан ҳукм, маъно чиқаришдир. (Билиб бўлмайдиган нарсаларни хабар қилувчи фолбинларга “Коҳин” дейилади. Коҳинга ишониш керак эмас.) Бу ҳадиси шарифдан ҳасад қилгувчининг шафоатдан маҳрум бўлиши англашилмоқда. Яъни шафоат тилашга ҳаққи бўлмайди.\nҲадиси шарифда “Олти кимса олти сўровга тортилади, маҳшарда азоб тортганидан сўнг жаҳаннамга кирадилар: Давлат бошлиқлари зулмдан, араблар қавмият ғайратидан, вилоят ҳокимлари кибрдан, савдогарлар хиёнатдан, қишлоқликлар жаҳолатдан, олимлар ҳасаддан” дейилгандир. Тижорат билан машғул бўлганнинг ёлғон гапириш, фоиз, ҳийла ва фасид ишлатиб сотиш билан бошқанинг молини оширмоқ нима экани ва бу ҳаромлардан қутулиш чораларини ўрганиши лозим. Қишлоқликларнинг, яъни ҳар бир мусулмоннинг Аҳли суннат эътиқодини ва илми ҳолини билиши керак. Бу ҳадиси шариф ҳасаднинг дин арбобларида янада кўп бўлишидан дарак бермоқда. “Тафсири кабир”да таъкидланадики, “Ҳасад ўн қисмдан иборат. Шулардан тўққизтаси дин арбобларида бўлади. Дунё қийинчиликлари ўн хил бўлади. Шулардан тўққизтаси солиҳлардадир. Зиллат (пастлик) ўн қисмдир. Тўққизтаси яҳудийлардадир. тавозу ўн қисмдир. Тўққизтаси насородадир. Шаҳват ўн қисмдир. Тўққизтаси аёлларда, биттаси эркаклардадир. Илм ўн қисмдир. Биттаси Ироқдадир. Иймон ўн қисмдир. Тўққизтаси Ямандадир. Ақл ўн қисмдир. Тўққизтаси эркаклардадир. Ер юзининг баракати ўн қисмдир. Тўққизи Шомдадир”. Фаҳриддин Розий ҳазратлари ушбу тафсирида ўз замонида бўлганларни баён қилган. Расулуллоҳ (саллаллоҳу таоло алайҳи ва саллам) дунёга келишдан олдин яҳудийлар жанг қиладиган пайтларида “Ё Рабби! Юборишни ваъда қилганинг ва энг кўп севганингни билдирганинг ўша шарафли Пайғамбар ҳурматига” деб дуо қилишарди. Дуолари қабул бўлиб, Аллоҳу таоло ўзларига ёрдам берарди. Расулуллоҳ (саллаллоҳу алайҳи ва саллам) одамларни мусулмон бўлишга даъват қилгач, унинг ваъда қилинган Пайғамбар эканини тушундилар. Лекин ҳасад қилиб, қизғаниб инкор этишди. Ҳасадлари ўзларининг ва келажак наслларнинг абадий фалокатга, азобларга дучор қилинишларига сабаб бўлди.\nАллоҳу таоло шайтоннинг иғвосидан эҳтиёт бўлишимизни амр этгани сингари, ҳасад қилганнинг иғвосидан ҳам эҳтиёт бўлишимизни буюрди.\nҲадиси шарифда “Неъмат соҳибларидан эҳтиёжларингизни яширин равишда сўранглар. Чунки неъмат соҳибларига ҳасад қилинади” дейилади.\nҲасад қилиш Аллоҳу таолонинг тақдирини ўзгартирмайди. Бекорга ўзини қийнаган, чарчатган бўлади.\nҲасад қилинган одамга дунёда ва охиратда бундан ҳеч қандай зарар бўлмайди. Ҳатто фойдаси бўлади. Ҳасад қилганнинг умри ғам-алам билан ўтади. У ҳасад қилган одамнинг неъматлари камаймагани ва ҳатто кўпайганини кўриб, асаблари бузилади. Ҳасаддан қутулиш учун унга совғалар бериши, насиҳат қилиши, уни мадҳ этиши керак бўлади. Унга нисбатан тавозу кўрсатиши жоиздир. Унинг неъматлари ортишига дуо қилиши керак.


Фахрийлар турнири қизғин паллада / CHAMPIONAT.asia\nФахрийлар турнири қизғин паллада\nАввал ҳабар бериб ўтганимиздек, водий стадионларида фахрийлар ўртасида футбол ўйинлари бўлиб ўтмоқда.\nЎзбекистон футбол федерацияси фахрийлар Кубоги турнирини ташкил этди. Август ойидан бошлаб жамоалар ўз ҳудудларида саралаш баҳсларини ўтказиб келмоқда.\nВодийда “Андижон” фахрийлар жамоаси аввалига “Наманган” фахрийлар билан рўбарў келди ва ўзаро ўйинга кўра андижонликлар ғолиб чиқишганди. “Фарғона” ва “Қўқон” фахрийлар жамоалари иштирокидаги ўйинда эса қўқонликларнинг қўли баланд келганди. Шу боис ўтган ҳафтада “Қўқон” ўз майдонида “Андижон”ни қабул қилди.\nБундай учрашувларнинг ташкил этилишидан кўзланган асосий мақсад собиқ футболчиларнинг яна бир-бирлари билан майдонда тўқнаш келиши ва уларнинг ўртасидаги дўстлик ришталарини узилмаслиги учундир.\nШу боис фахрийлар ўртасидаги бу каби ўйинлар доимо қизиқ ва дўстона руҳда ўтиб келаётганини аълоҳида таъкидлаш лозим.\n“Қўқон” – “Андижон” 5:1.\nҲакамлар: Рустам Толибжонов, Нодир Тошматов, Ҳуршид Мелиқўзиев.\n“Қўқон” фахрийлар жамоаси таркибида ўйнаганлар: Фарҳод Мусажонов, Нўъмон Ҳусанбоев, Акмал Ортиқов, Аҳрор Ниёзов, Шавкат Жўрабоев, Иброҳим Мамадиев, Азамат Аширматов, Муҳиддин Абдувалиев, Жамолиддин Тожибоев, Саид Шокиров, Ғайрат Шарипов, Исоқ Мамажонов, Маъруф Мансуров, Аваз Аҳмедов, Камол Аминов, Султон Муртазоев, Нодир Носиров, Ваҳоб Охунов.\nМураббий: Бахтиёр Абдуллаев.\n“Андижон” фахрийлар жамоаси таркибида ўйнаганлар: Ҳамидулло Зокиров, Олимжон Болтабоев, Ориф Маматказин, Хайрулло Тожибоев, Фарҳод Қодиров, Баҳодир Каримов, Абдумуталлиб Аблязов, Сарвар Дадажонов, Музаффар Раҳимбердиев, Адҳам Каримов, Виталий Легай, Лутфулло Қобулов, Алижон Маражабов, Мухаммаджон Иброҳимов, Қаҳрамон Абдуқодиров, Фарҳод Носиров, Муҳаммад Холмирзаев, Рустам Собиров.\nБош мураббий: Алижон Маражабов.\nМураббий: Латиф Қосимов.\nГоллар: Муҳиддин Абдувалиев (2та), Ғайрат Шарипов (2та), Саид Шокиров – Сарвар Дадажонов.\nҚизиқарли ва муросасиз руҳда кечган ўйинда майдон эгалари йирик ҳисобдаги ғалабага эришди. Энди бугун Андижонда жавоб баҳси бўлиб ўтади. Ўзаро икки ўйин натижасига кўра, ғолиб чиққан жамоа Тошкентда ўтадиган ярим финал босқичга йўл олади.


Бизни "Telegram"да ҳам кузатинг | "NAVBAHOR" FUTBOL JAMOASINING RASMIY WEB SAHIFASI\nБизни "Telegram"да ҳам кузатинг\n"Навбаҳор" футбол клуби "Telegram" ижтимоий тармоғида ҳам ўз расмий каналини очганини маълум қилади. "Лочинлар"га оид янгилик, футболчилар билан уюштириладиган интервьюлар ва бошқа маълумотлардан хабардор бўлишни истасангиз, "Telegram"даги каналимизга обуна бўлинг. Бунинг учун қидирув (Search) тугмасига telegram.me/pfcnavbahor деб киритгач "Join Channel" тугмасини боссангиз кифоя. Шунингдек "Twitter" ижтимоий тармоғида ҳам расмий аккаунтимизга ҳам обуна бўлиб, "Навбаҳор"га оид барча янгиликларни ўқиб боришингиз мумкин. "Twitter"даги расмий сахифамиз @pfcnavbahor.


Ғулом "Реал"да тўп суради\n26 декабрь, 2016, 08:55\n"Реал" мураббийлар штаби жамоа ҳимоясини кучайтириш борасида бош қотирмоқда. Гарчи Мадрид клуби мудофаа чизиғи ишончли ўйин намойиш қилаётган бўлса-да, Зинедин Зидан суперклуб бош мураббийи сифатида келажак учун кучли футболчиларни ҳозирдан қўлга киритишни ўйламоқда. Бу гал мадридлик скаутлар истеъдодли ҳимоячи Ғуломни олишни тавсия қилишмоқда.\n"Наполи" жамоасининг жазоирлик ҳимоячиси Фавзи Ғулом яқин келажакда "Реал" ҳимоячининг чап қанотида тўп сураётган Марселонинг ўрнини босиши керак. "Реал" қишки трансфер вақтида тақиқ туфайли бу футболчини келаси йил ёзда Мадридга олиб келади.\nЎз навбатида Бундеслига етакчиси "Бавария" ҳам моҳир ҳимоячи Давид Алаба ўрнига Фавзи Ғуломни Мюнхенга кўчириб келмоқчи. 25 ёшли Фавзи Ғуломнинг "Наполи" билан шартномаси 2018 йилнинг ёзигача тузилган. 2014 йили "Сент-Этьен"дан беш миллион евро эвазига Италия клубига кўчиб ўтган футболчи жорий мавсумда барча турнирларда 21 та учрашувда майдонга тушди.


Корея Республикасининг фавқулодда ва мухтор элчиси билан учрашув бўлиб ўтди\nКорея Республикасининг фавқулодда ва ...\nБугунги кунда муҳтарам Президентимиз томонидан ташқи сиёсат доирасида олиб борилаётган дўстона сиёсат Ўзбекистон ва Жанубий Корея давлатлари ўртасидаги муносабатларни янада мустаҳкамлаб, хусусан, савдо, инвестициялар ва фан соҳасидаги ҳамкорликни янги босқичга олиб чиқишга хизмат қилмоқда.\nМамлакатимизда Жанубий Кореянинг етакчи компания ва банклари иштирокида нефть-газ ва нефть-кимё соҳалари, металлургия, машинасозлик, электр техникаси саноати, фармацевтика, агросаноат, озиқ-овқат ва бошқа тармоқларда йирик инвестиция лойиҳалари амалга оширилмоқда. Икки давлат ҳудудлари ва ишбилармон доиралари ўртасидаги амалий ҳамкорлик кенгайиб бормоқда.\nЮқорида келтириб ўтилган лойиҳаларнинг жадал суръатларда ривожланишида Ўзбекистон Республикаси Давлат божхона қўмитаси ҳам муҳим аҳамият касб этади. Шу боис Корея Республикасининг Ўзбекистон Республикасидаги фавқулодда ва мухтор элчиси Кан Чже Квон Давлат божхона қўмитасига ташриф буюрди.\nУчрашув давомида Давлат божхона қўмитаси Раиси М.Азимов томонидан Кан Чже Квон божхона хизмати фаолияти билан яқиндан таништирилди. Самимий руҳда ўтказилган тадбир давомида Жанубий Корея элчисига божхона тимсоли эсдалик совғаси топширилди.\nТадбир якунида Жанубий Корея элчиси жаноб Кан Чже Квон Ўзбекистон Республикаси Президенти раҳнамолигида божхона органларида амалга оширилаётган ислоҳотларга юқори баҳо берди. Шунингдек, ўз навбатида ҳар икки давлат божхона тизимларининг ўзаро манфаатли ҳамкорлигини янада кучайтириш масалаларига алоҳида эътибор қаратди.


Мустақилликнинг 23 йиллиги / Теглар бўйича қидирув / Fikr.uz\nМустақилликнинг 23 йиллиги:\nЯгонасан муқаддас Ватаним, севги ва садоқатим сенга бахшида, гўзал Ўзбекистоним!\nЖамият 31 август 2014, 14:34\n2014 йил 30 августда Тошкент шаҳри Олмазор ва Ўқчи маҳаллалари фаоллари билан «Ягонасан муқаддас Ватаним, севги ва садоқатим сенга бахшида, гўзал Ўзбекистоним!» мавзуида давра суҳбати ташкил қилинди.\nМустақилликнинг 23 йиллиги\nЖамият 30 август 2014, 15:31\nБу йил ҳам улуғ байрамимиз арафасида мамлакатимизнинг барча ҳудудларида янги саноат корхоналари, таълим ва тиббиёт муассасалари, санъат ва спорт кошоналари, турар жойлар, йўллар, кўприклар қуриб битказилди. Халқимизга хос эзгу анъаналарга мувофиқ бу иншоотлар хосиятли ва хайрли кунларда – Мустақиллик байрами арафасида фойдаланишга топширилмоқда. Президентимиз Ислом Каримов 29 август куни Тошкент шаҳрида амалга оширилаётган қурилиш-ободонлаштириш ишлари билан танишди.\nЎзбекистон Республикаси Президенти Ислом Каримов 29 август куни Тошкент шаҳрида амалга оширилаётган бунёдкорлик ишлари билан танишди (давоми)\nЖамият 30 август 2014, 15:22\nЖамият 19 август 2014, 13:50\nМамлакатимизнинг халқаро майдонда обрў-эътибори ортиб, ўзига муносиб ўрин эгаллаб олаётгани унга бўлган севгимиз тафтини ошираётир. Барча ютуқларимизнинг асосий омили ва мезони биринчи навбатда халқимизнинг дунёқараши, одамларимизнинг сиёсий онги ва тафаккури ўзгариб, фуқаролик фаоллиги тобора кучайиб бораётганидадир. Зеро, инсон ўз меҳнатининг натижасини кўрганда, юксак самарасининг гувоҳи бўлганда қилган ишидан мамнун бўлади. Машаққатли меҳнатининг натижаларини қайта-қайта кўргиси, эшитгиси келади. Ана шу аснода унга бўлган вафоси, садоқати ва севгиси янада ортади. Шу маънода, мамлакатимиздаги ижтимоий-сиёсий жараёнларни ҳар томонлама асослаб, уларни бир-бири билан узвий боғлиқ ҳолда таҳлил қиладиган бўлсак, севги ва садоқатимизнинг боиси янада ёрқинлашади.\nЖамият 19 август 2014, 12:22\nМозийнинг энг буюк ибрати сенда,\nОдоб гулларига макон чаманим.\nДонишманд ўгити, аллома панди,\nАсрагани тоза имон Ватаним.\nКубро қўлларида кўтарган байроқ,\nФидоий аждодлар хоки – маҳзаним.\nЯссавий ҳикмати кўзга тўтиё,\nНе-не буюкларга бешик Ватаним.\nЎзбекистон – келажаги буюк давлат\nЖамият 16 август 2014, 17:23\nБугун Ўзбекистон танлаган тараққиёт йўли – ҳар томонлама тўғри ва ҳаётий йўл эканини халқимиз кўрди, ҳис қилди. Бугун ўзимиз танлаган йўлнинг нақадар тўғри, омадли ва мустаҳкам асосга эга экани билан фахрланиб юрибмиз. Йигирма уч йил аввал ана шундай йўлни танлаганимиз учун бугун ўзимиздан, шу йўлни танлаган сарбонимиздан мамнунмиз. Чунки Ўзбекистон мустақиллигининг ўтган йигирма уч йили ёш давлатимиз учун сиёсий соҳа, давлат ва жамият қурилиши, иқтисодиёт ва маънавият, ижтимоий ҳаёт, суд-ҳуқуқ тизими, ташқи сиёсат ва миллий хавфсизликни таъминлаш борасида ҳар томонлама ривожланиш ва юксалиш, жаҳон ҳамжамиятидан муносиб ўрин эгаллаш даври бўлди.\nМустақиллик байрамининг эзгу ғояси\nЖамият 15 август 2014, 15:57\nМана, йигирма уч йилдирки, Ўзбекистон халқи мустақиллик байрамини кенг нишонлаб келмоқда. Албатта, байрам тантаналари ҳар йили ўзига хос шиор билан ўтказилади. Масалан, 2007 йилда “Бу байрам – барчамизники, бутун халқимизники”, 2008 йилда“Мустақиллик – бизнинг борлигимиз, шону-шуҳратимиз, эркин ва фаровон келажагимиз гаровидир!”, 2009 йилда“Мустақиллик биз учун – ўзлигимизни англаш, юрт тинчлиги ва барқарорлигининг, инсон манфаати, эркинлиги ва фаровонлигининг, биз кўзлаган демократик жамият барпо этишнинг гаровидир”, 2010 йилда “Бу муқаддас Ватанда азиздир инсон”, 2011 йилда “Буюк ва муқаддассан, мустақил Ватан!”, 2012 йилда “Тақдиримсан, бахтимсан, эркин ва обод Ватан!” ва 2013 йилда “Қадр-қимматим, таянчим ва ифтихоримсан, мустақил Ўзбекистон!” деган шиор билан нишонланди. Ана шу шиорлар орқали халқимиз ҳам шукроналар айтмоқда, ҳам маррани баланд олмоқда. Шу Ватанни қанчалик севишини, ардоқлшини, қадрлашини, авайлаб-асрашини, юксалтиришини, гўзаллаштириб боришни эътироф этаётир. 2014 йил 1 июль куни Ўзбекистон Республикаси Президентининг “Ўзбекистон Республикаси давлат мустақиллигининг йигирма уч йиллик байрамига тайёргарлик кўриш ва уни ўтказиш тўғрисида”ги қарори қабул қилинди. Қарорга бинаон, Ватанимизнинг шонли тарихидаги буюк ва ўчмас санани – Ўзбекистон мустақиллигининг 23 йиллиги байрамига бағишланган жорий йилги ташкилий-амалий, маданий-маънавий ҳамда тарғибот-ташвиқот ишлари “Ягонасан, муқаддас Ватаним, севги ва садоқатим сенга бахшида, гўзал Ўзбекистоним!” деган эзгу ғоя асосида амалга оширилиши белгиланди.\nВатанга садоқат - олий саодат\nЖамият 15 август 2014, 14:43\nЎғлон ҳақингни бил, бурчингни оқла!\nЭл-юртинг, тупроғинг қадрини сақла!\nБайроғин баланд тут, номин шарафла!\nУни асра-авайла, этма хиёнат,\nВатанга cадоқат — олий саодат.\nЖамият 14 август 2014, 12:01\nЮртим, гул жамолинг мадҳини битсам,\nЮрак фахр туяр, ифтихор туяр.\nНурли кунларингни тараннум этсам,\nБорлиғим қувончдан энтикиб қўяр.\nШул сабаб фаровон заминда ҳар жон,\nҚалбида шукрона туйғусин туйдим.\nТо тирик эканман ҳар нафас ҳар он,\nСени онам дея ардоқлаб суйдим.\nАждодлар ўгити шонли тарихинг,\nУнда янграгандур мангу алёрлар.\nБугун қувончларга тўлмоқда бағринг,\nШукр, мустақилсан, янграр ёр-ёрлар.\nЎзбекистон - бунёдкорлар Ватани\nЖамият 11 август 2014, 03:21\nҲар тупроғи зардир, эли озоддир,\nЕр юзининг боғу бўстон чамани.\nЭзгу ишга ғайрат  ила ободдир,\nЎзбекистон — бунёдкорлар Ватани!\nЖамият 4 август 2014, 12:20\nЧин инсон унутмас насабин, наслин\nҲатто булбул алқар ўсган чаманин.\nШу тупроқ волидам, шу замин аслим,\nЯгонадирсан, муқаддас Ватаним!\nЖаннатларга монанд боғу бўстоним,\nВасфингда ожиздир минг бир қасида.\nЕр юзи сайқали гул-гулистоним,\nСевги ва садоқатим сенга бахшида!\nСенсиз татимас роҳат-фароғатим\nВаслинг жонга ҳузур, эй, жонажоним,\nМеҳринг-ла комил бахту саодатим\nГулла, яшна, гўзал Ўзбекистоним!\nЖамият 3 август 2014, 21:51


Brent нефтининг баррели 37 долларга тушиб кетди\n14:43 / 17.12.2015\n17 кунги сотувларда АҚШ захираларининг ўсиши ҳақидаги маълумотлар туфайли энергетик ресурслар нархининг тушиши давом этди. Бу ҳақда Bloomberg агентлиги хабар бермоқда.\nBrent русумли нефтнинг февраль фьючерсларининг нархи Лондоннинг ICE Futures биржасида 1 баррелига 37.13 долларгача тушиб кетди. 16 декабрь куни охирги марта сотувга қўйилган январь фьючерслари нархи 37.19 долларга тушди.\n“Йилнинг бу фаслида нефть захираларининг ўсиши жуда кучли салбий унсурдир, негаки нефть маҳсулотларига бўлган талабнинг юқорилиги муносабати билан захираларнинг тушиши кутилмоқда. АҚШдан нефть экспорт қилиш тақиқининг бекор қилиниши Brent ва WTI’га таъсир қилди, лекин нархларга бевосита таъсир кўрсатмаса керак”, — деди Samsung Futures хом ашё бозорлари таҳлилчиси Хон Сун Ки.\nИлгари хабар қилинганидек, АҚШ Конгресси фракциялари етакчилари нефть экспорти тақиқини бекор қилувчи қонун лойиҳаси бўйича муросага эришди. Қонун лойиҳаси бўйича овоз бериш бугун, пайшанба куни, бўлиб ўтади, шундан сўнг у Сенат ўқишига киритилади.\nАҚШ энергетика вазирлиги маълумотларига қараганда, нефтнинг товар захиралари мамлакат бўйлаб 4.8 млн баррелга ўсиб, 490.7 млн баррелни ташкил қилган. Бу 1930 йилдан буён кузатилган максимумдир.


20.01.22 17:29\tmsk\nАДВОКАТ СЕРГЕЙ МАЙОРОВ. ФОТО АНДРЕЙ КУДРЯШОВ ФОТОСУРАТИ/ «ФАРҒОНА»\n20 январь куни Жиноят ишлари бўйича Тошкент шаҳар Миробод тумани судида блогер Миразиз Базаров иши бўйича суд мажлиси бўлиб ўтди.\nПЦР-тести бўлмаганлиги учун журналистлар суд жараёнига киритилмади. Бундай тестга эга бўлиш зарурлиги борасида олдиндан ҳеч ким огоҳлантирилмаган. Судга фақат халқаро ташкилотлар кузатувчилари ва «Эзгулик» инсон ҳуқуқлари ташкилоти раҳбари Абдураҳмон Ташанов киришига рухсат берилди.\nАйбланувчининг адвокати Сергей Майоровнинг «Фарғона»га билдиришича, судя барчага суд жараёнининг бориши ҳақида бирорта маълумот тарқатишни тақиқлаган.\n«Суд жараёни тугагунга қадар иштирокчиларнинг оммавий ахборот воситалари ёки бошқа йўл билан изоҳ бериши ман этилади. Шунинг учун судда нима бўлганини ҳозир жамоатчиликка етказишга ҳаққимиз йўқ»\n— деди Майоров.\n«Фарғона» мухбири фақат суд жараёни рус тилида ўтаётгани, унда жабрланувчилар кўрсатмаси тингланганини аниқлай олди. Жабрланувчилар суд жараёнини ёпиқ бўлишини сўраган, бироқ судя бу илтимосни рад этган.\nЎн дақиқалик танаффусда жабрланганлар кўчага чиқиб, ўзбек тилида изоҳ беришди.\nЖабрланувчи Аброр Абдуазимов (имом Аброр Мухтор Алий). Андрей Кудряшов фотосурати/ «Фарғона»\nЖабрланувчи блогер Шуҳрат Мусаев (Базаров уни «ДХХ блогери» деб атаган) журналистларга изоҳ бермоқда. Андрей Кудряшов фотосурати/ «Фарғона»\nСуд тергови бошланишидан аввал жабрланувчилар томонидан суд мажлисида аудио, видеоёзув ва фотолардан фойдаланилмаслиги тўғрисидаги илтимоснома киритилди. Мазкур илтимоснома раислик этувчи томонидан қаноатлантирилди. Шу билан бирга суд томонидан тарафлар ва суд мажлисининг бошқа иштирокчиларига суднинг рухсатисиз суд жараёнини оммавий ахборот воситаларида ёритиш мумкин эмаслиги тушунтирилган.\nКейинги суд мажлиси 21 январь куни ўтказилиши белгиланган.\nЎтган йил баҳорида Миразиз Базаровга нисбатан Ўзбекистон Жиноят кодексининг 139-моддаси 3-қисми «д» банди («Ғаразгўйлик ёки бошқа паст ниятларда туҳмат қилиш») билан айб қўйилган. Базаров видеоролигидаги гаплардан №110 мактаб ўқитувчилари ва учта блогер «жабрланган». Апрель ойи охирида Базаров уй қамоғига олинган, июль ойида муддат сентябрь охиригача узайтирилган.


СЎЛИМ ГЎШАЛАР АҲОЛИ ХИЗМАТИДА\n≡Давр нафаси 🕔18:01, 02.11.2017 ✔1187\nДунёнинг бирон жойи йўқки, боғи бўлмаса, ҳеч бир одам йўқки, боғни севмаса. Ҳар бир юртнинг ўзига хос табиати бўлганидек, табиатига мос сўлим боғлари ҳам бор.\nЎЗБЕКИСТОН — БЕЗГАКДАН ҲОЛИ ҲУДУД\n≡Давр нафаси 🕔18:00, 02.11.2017 ✔1087\nБезгак — энг хавфли касалликлардан бири. Сайёрамиз аҳолиси ундан ҳанузгача азият чекмоқда. 2015 йилда тўқсондан ортиқ мамлакатда ушбу хасталик авж олган. 2016 йил якунлари бўйича эса дунё бўйича безгак билан касалланган 212 миллион бемор қайд этилган. Шулардан 429 минг нафари вафот этган. Шу боис безгакка қарши курашиш Жаҳон соғлиқни сақлаш ташкилоти (ЖССТ) зиммасидаги долзарб масала ҳисобланади.\n≡Долзарб мавзу 🕔18:00, 02.11.2017 ✔1411\n212 КИЛОМЕТРЛИ ТАРМОҚ ТЎЛИҚ ТАЪМИРЛАНДИ\n≡Етти кун ≡Етти кун 🕔17:59, 02.11.2017 ✔1214\nТошкент вилояти ҳудудидаги 212 километрдан ортиқ ичимлик сув тармоғи тўлиқ жорий таъмирдан чиқарилди. Аҳолининг ичимлик сувга бўлган эҳтиёжини қондириш мақсадида жойлардаги 53 сув насоси кўрикдан ўтказилиб, носозлари қайта таъмирланди. Жорий йилнинг декабригача Янгийўл ва Қибрай туманларида ҳам сув қувурларини таъмирлаш ишлари режалаштирилган.\nИЛК БОР МУРАККАБ ЖАРРОҲЛИК ЎТКАЗИЛДИ\n≡Етти кун ≡Етти кун 🕔17:59, 02.11.2017 ✔1027\nНавоий вилояти болалар кўп тармоқли тиббиёт марказида биринчи марта — болаларда юқори технологик лапароскопик жарроҳлик амалиёти амалга оширилди.\n«SMART CLASS» ЎҚУВ СИНФИ ОЧИЛДИ\n≡Етти кун ≡Етти кун 🕔17:58, 02.11.2017 ✔1007\nТошкент ирригация ва қишлоқ хўжалигини механизациялаш муҳандислари институти ҳузуридаги «International House — Tashkent» академик лицейида қатор новаторлик техник ишланмаларни ўз ичига олган «Smart Class» ўқув синфи очилди.\n«ЭЛЕКТРОН ПОЛИКЛИНИКА»ГА УЛАНДИ\n≡Етти кун ≡Етти кун 🕔17:58, 02.11.2017 ✔1097\nБухоро вилоятидаги 11 та бирламчи тиббиёт муассасаси «Электрон поликлиника» автоматлаштирилган ахборот тизимига уланди. Бу ҳақда Соғлиқни сақлаш вазирлиги ахборот хизмати хабар бермоқда.\nСУВНИНГ 90 ФОИЗИ ҚАЕРГА КЕТАДИ?\nЮртимизда йилига ўртача 51 миллиард метр куб сув истеъмол қилинади. Бундан 90 фоизи қишлоқ хўжалигига, 4 фоизи эса коммунал мақсадларга сарф этилади.\n≡Хориж хабарлари ≡Хориж хабарлари 🕔17:57, 02.11.2017 ✔1016\nШимолий Корея жанговар тайёргарликнинг янги босқичига ўтди. Ўтган ҳафтада бутун мамлакат бўйлаб электр токи ўчирилди ва аҳолини оммавий эвакуация қилиш машқи ўтказилди, дея хабар тарқатди lenta.ru.\n≡Хориж хабарлари ≡Хориж хабарлари 🕔17:57, 02.11.2017 ✔977\n«Миллат хотирасидан даҳшатли ўтмишни ўчириб бўлмайди. 1930 йиллардаги сиёсий репрессияни ҳеч нима билан оқлаб бўлмайди...»\nСОФИЯМИ Ё САПИЯ?\n≡Хориж хабарлари ≡Хориж хабарлари 🕔17:57, 02.11.2017 ✔1002\nТадқиқотчи Лаура Ваттен дунёда энг кўп тарқалган аёл исмини аниқлашга муваффақ бўлди. РАА «Новости Украина» хабарида айтилишича, бу исм — София. У грек тилида донишманд маъносини англатади.\n≡Хориж хабарлари ≡Хориж хабарлари 🕔17:56, 02.11.2017 ✔966\nАмериканинг Огайо штатида автомашинани олиб қочган ўн ёшли болакай ва унинг орқасидан қувган полиция ўртасидаги «пойга» салкам бир соатга чўзилди.\n≡Хориж хабарлари ≡Хориж хабарлари 🕔17:56, 02.11.2017 ✔1046\nҲиндистонда жарроҳлар бемор ошқозонидан 600 дан зиёд мих чиқариб олди. Ушбу ғаройиб операция Калькуттадаги тиббиёт коллежларидан бирида ўтказилди, дея хабар тарқатди РАТА-ТАСС.\nБУРУН ИЧИДА ТИШ\n≡Хориж хабарлари ≡Хориж хабарлари 🕔17:55, 02.11.2017 ✔949\nХитойлик шифокорлар бурун бўшлиғида тиш ўсиб чиққан аёлда жарроҳлик амалиётини ўтказди, дея хабар тарқатди «Вести» нашри.\n≡Бугуннинг гапи 🕔17:55, 02.11.2017 ✔1224\nШароф Рашидов таваллудининг 100 йиллигига\nШу сатрларни қоғозга туширар эканман, бу ёруғ кунлар ўз-ўзидан бўлмагани, йўқдан борга айланмагани, бунинг учун аждодларимиз узоқ йиллар давомида меҳнат қилгани, курашгани, ҳатто жонини фидо этгани миямда ўрнашиб олди. Модомики шундай экан, биз, уларнинг авлодлари ўша инсонларни эслаб туриб, уларнинг хатоларини такрорламаслик, ютуқларини кўпайтириш учун бурчлимиз.\n🕔 17:43, 02.11.2017\nПайшанба, 02-Ноябр 2020 2019 2018 2017 2016\n✔ 98 🕔 21:28, 08.07.2020\n✔ 99 🕔 21:27, 08.07.2020\n✔ 179 🕔 21:26, 08.07.2020\n✔ 178 🕔 21:26, 08.07.2020\nСизга нисбатан оддий одамга бўлгандек муносабатда бўладиган кишини сева кўрманг.


Видео: Йилнинг энг хунук голи\n13:47 / 18.09.2017\nБундеслиганинг учинчи дивизионида эса қоидалар бошқачароқ бўлиб чиқмоқда. Камида «Карл Цейсс» ҳужумчиси Сорен Айссман учун.\n«Карл Цейсс» ва «Меппен» жамоалари ўйинидаги вазиятлардан бирида икки жамоа футболчилари тўқнашуви натижасида мезбонлар футболчиси жароҳат олиб, ётиб қолади. Меҳмонлар футболчилари бу вақтда ўйинни тўхтатишиб, жароҳатланган футболчига ёрдам кўрсатилишини кутишади, аммо Айсманн ҳимоячилар ҳаракатсиз қолганидан фойдаланиб, тўпни эгаллаб олдинга югуради ва дарвозани ишғол этади.\nТортишувлардан кейин гол ҳисобга олинади, «Карл Цейсс» футболчилари ва Айссман бу голни нишонлашади, ўйин якунида Айсман иккинчи голни ҳам урган.\n«Мен улар нега ғазабланишганини тушунмаяпман, мен ахир футболчи йиқилиб ётганини кўрмагандим», – дея ўзини оқлашга ҳаракат қилган ўйиндан кейин Айсманн.\nМеҳмонлар жамоаси мураббийи вазиятни изоҳлашга тили ожиз экани, мезбон жамоа вакили бўлганида бу эпизод билан ғурурлана олмаган бўлишини айтган.\nБундеслига. Куннинг энг кутилмаган натижаси қайд этилди\n08:16 / 23.09.2017


МУБОРАК ГАЗНИ ҚАЙТА ИШЛАШ ЗАВОДИДА ЯНГИ ПРОПАН-БУТАН АРАЛАШМАСИ УСКУНАСИ ИШГА ТУШИРИЛДИ\nМуборак газни қайта ишлаш заводида 2020 йил 28 август куни йилига 38,4 минг тонна суюлтирилган газни ишлаб чиқариш имконини берувчи Пропан-бутан аралашмасини олиш қурилмасининг (ПБАОҚ) 4-нчи тармоғи ишга туширилишига бағишланган тантанали маросим бўлиб ўтди.\n“Бугун биз қурилиши бундан 3 йил аввал бошланган ва пандемия туфайли юзага келган қийинчиликларга қарамай, жадал давом эттирилган янги объектни фойдаланишга топширяпмиз. Шу сабабли бугунги воқеа — бу фақат янги корхонанинг очилишигина эмас, балки қўйилган мақсадга эришиш йўлида турли тўсиқларни енгиб ўтиш намунасидир!”, - деди мамлакатимиз Энергетика вазири Алишер Султонов тадбир иштирокчиларига йўллаган табригида.\nШунингдек, “нефтгаз соҳасида янги саноат объектларининг ишга туширилиши, нафақат юқори самарадорликка, айни пайтда энергияни тежаш, атроф-муҳитга минимал таъсирни таъминлашга йўналтирилган янги технологиялар демакдир”, - деди А.Султонов.\nПБАОҚ 4-нчи тармоғи ишга туширилиши бу Муборак газни қайта ишлаш заводида сиқилган табиий газни ишлаб чиқарилишини кўпайтиришга ёрдам беради. Ушбу имкониятлар республикамизнинг саноат корхоналари ва турар-жой коммунал хўжалиги корхоналарининг ушбу маҳсулотга бўлган ўсиб бораётган талабини қондиришга хизмат қилади.\nЯнги пропан-бутан аралашмасини олиш қурилмаси йилига 3 млрд.куб.м.газни қайта ишлаш ва 38 минг тоннадан ортиқ суюлтирилган газни олиш имкониятини беради. Унинг ишга туширилиши натижасида айни пайтда қарийиб 70 нафар ходим иш билан таъминланади.\nҚўшимча тарзда шуни айтиш мумкинки, Муборак ГҚЗ да Янги пропан-бутан аралашмасини олиш қурилмасини қуриш бўйича лойиҳа Ўзбекистон Республикаси Президентининг 2017 йил 26 январдаги ПҚ-2745-сонли ва 2018 йил 19 июлдаги 3874-сонли қарорларига муофиқ амалга оширилган.\nҚиймати 58,25 млн. долларга тенг ушбу проекторни молиялаш “Ўзбекнефтгаз” АЖнинг ўз маблағлари ҳисобидан амалга оширилиб, унинг қопланиш муддати 6 йилни (2021-2026 йй.) ташкил этади.


Ўзбекистон Миллий ахборот агентлиги Хитой президенти бўйини калталатди\nУза.уз нашри сайтида берилган хабардан лавҳа.\nЎзбекистон Миллий ахборот агентлиги Хитой Президенти Си Цзиньпин бўйини калталатиб қўйишди. Ўтган ҳафта Россиянинг Уфа шаҳрида бўлиб ўтган Шанхай Ҳамкорлик ташкилоти саммитида президентлар давра бўлиб тушган расмда бўйи 180 см келадиган Си Цзиньпин Ислом Каримовдан савлатлироқ кўринмаслиги учун давлатга қарашли хабар агентлиги Хитой етакчиси танасининг бир қисмини кесиб ташлади.\nФизиологларнинг айтишларича одам танаси ўртача 21 ёшгача ўсади. 40 ёшлардан кейин одам бўйи ҳар ўн йилда ўртача бир сантиметрга чўкишини ҳам айтишади физиологлар. Лекин табиий физиологик қонунлар Ўзбекистон Президенти Ислом Каримовга тааллуқли эмас кўринади. Ҳар қалай, Ўзбекистон расмий хабар агентликлари одам танасига Яратганнинг Ўзи берган бу хусусиятларни президентга раво кўрмайди.\nРИА Новости агентлиги олган бу расмда Ислом Каримов хитойлик ҳамкасби Си Цзиньпиндан анчайин пастроқ эканини кўриш мумкин.\nЎзбекистон миллий ахборот агентлиги дохил нашрлар президент Каримовнинг юзи ва қаддини расмларда, собиқ “Совет Ўзбекистони” газетасида компартия раҳбарлари расмларини ретушлангандек, у ёқ бу ёғини тўғрилаб, ёшартириб тақдим қилишларига ўрганиб қолганмиз.\nУза.уз нашри ишлов берган бу расмда Каримовнинг бўйи хитойлик ҳамкасби билан тенг. (Расм Ўзбекистон миллий ахборот агентлиги сайтидан олинди)\nЛекин Ўзбекистон миллий ахборот агентлиги ижодкорларининг маҳорати, аниқроғи фантазиялари парвоз қила оладиган чўққиларнинг чеки йўқ шекилли. Ўтган ҳафта Россиянинг Уфа шаҳрида бўлиб ўтган Шанхай ҳамкорлик ташкилоти саммити давлат раҳбарларининг давра расмида нафақат 77 ёшли ўзбек президенти ёшартирилган, балки унинг хитойлик ҳамкасби танасига ҳам дахл қилинган.\nУза.уз нашри эълон қиладиган расмларда давлат раҳбари йилдан йилга ёшариб боради.\nДахл қилиниб ҳам, 62 ёшли Си Цзиньпин ёшартирилмаган. Расмий маълумотларга кўра, бўйи нақд 180 сантиметр келадиган Хитой раҳбари 170 сантиметрлик ўзбек ҳамкасби билан бўйи тенг бўлсин учун қайчилаб қўйилган.\nОдам танаси физиологияси ғалати, қайсар нарса бўлади. Тана эгасини кўпинча уялтиради. Уза.уз бунга қанчалик қаршилик қилмасин, кимдиир танаси семизликка мойил бўлганидан қийналади (камина каби), кимдир ойнага қарашга юраги бетламайди, яна кимдир бўйи пастроқ бўлишидан кўнгли ўксийди.\nСемиз супер жосус Агент 007 ролини ижро этган актёрга ўхшагиси келади, ойнадан ўпкалайдиган Доктор Живагони ижро этган мисрлик актёр Умар Шарифни хавас қилади. Пакана баскетболчиларга идеал деб қарайди.\nЎзбекистон президентини 90-йилларда кўрган ҳамкасбларимизнинг айтишича, Ислом Каримов анча келишган, бўй-басти ўзига ярашиб турадиган киши. Бошқа масалаларда комплекслари бор, йўқлигини билмадигу, гавдасидан уялишига ҳечам ҳожат йўқ, дейишди ҳамкасбларим.\nУнда нега Уза.уз агентлиги президент савлатини оширишга, бунинг учун бошқа давлат, давлат бўлиб ҳам Хитойдек қудратли давлат президентини қайчилаб қўйишдийкин? Ё улар ўз президентлари савлатидан шунчалик уялишадимики, Хитой президенти танасига қўл текизишгача боришди? Хитойликларнинг эшитиб қолиб, жанжал қилишидан қўрқишмадимикин?\nЯна бир мулоҳаза, Уза.уз нашри ижодкорлари маҳроати бироз оқсашини ҳам айтишимиз зарур, менимча, чунки Хитой раҳбари бўйини қисқартиришга қисқартиришибдию, лекин қолган президентлар бўйларини ҳам шунга мослаб қўйишмабди. Натижада, бўйи 180 см келадиган Си Цзиньпин бошқаларга нисбатан ҳам анчайин пастроқ бўлиб қолган. Ундан кўра Каримовнинг ўзини узайтириб қўйишса бўлмасмиди? Президентнинг бошқа жойларини (масалан юзини) ретуш қилишадику. Шундай қилганларида балки Ўзбекистон президенти тожикистонлик ҳамкасби Имомали Раҳмондан ҳам баландроқ бўлармиди. Ё бўйига дахл қилишдан қўрқишдимикин?\nP.S. Расмда Ўзбекистон президентининг бўйи узайтирилмасдан, Хитой раҳбари калталатилганини Озодликнинг фотографлари ва Photoshop компьютер дастури бўйича мутахассислари тасдиқлашди. Мутахассиснинг айтишича, расм Nikon D4 фотоаппаратида олинган, энг қизиғи санаси 2017 йилнинг 6 сентябри, деб берилган. Афтидан фотоаппарат нотўғри созланган бўлса керак.


Кимдир легионерга айланди, яна кимдир ўзимизнинг про-лигада...Чемпион футболчиларимиз бугун қаерда?\n12 октябрь, 2020, 17:13\nТеглар:Одил Ҳамробеков | Азиз Ғаниев\nУшбу ўйинчилардан умидимиз катта.\nЎзбек футболи тарихида ёрқин ғалабаларимиз ҳам бўлган. Улардан охиргиси 2018 йилнинг январь ойида Хитойда ўтказилган U-23 Осиё чемпионатидаги ғолиблик бўлди. Ҳалигача ушбу муваффақиятимизни ширин хотиралар билан эслаймиз, аммо бу тарихга муҳрланиб бўлган.\nБизда олдиндан шундай бир салбийлик бор. Яъни, қайсидир мусобақада ўсмирлар ёки ёшлар терма жамоамиз муносиб иштирок этса, футболчиларимизни кўкларга кўтарамиз-у, лекин кейинчалик уларни йўқотиб қўямиз. Бунга илгари гувоҳ бўлдик ҳам.\nБиз юқорида Хитойдаги чемпион бўлган жамоамизга бежизга тўхталмадик. Равшан Ҳайдаров олиб борган 22 нафар футболчи ҳозир қаерда? Уларнинг аксарияти миллий терма жамоамизнинг эртаси сифатида қаралганди. Ҳозир ўша айтилган гаплар амалда исботини топяптими? Қуйида 22 нафар чемпион футболчиларимизнинг бугунги ҳолати ҳақида тўхталамиз.\nИсм-фамилияси: Ботирали Эргашев\nИстеъдодли посбон, шундай эмасми? Камтар йигит. Шубҳасиз, 2018 йилги Осиё ўйинлари унинг ҳаётида ўчмас из қолдирди. У ўша мусобақада биринчи рақамли дарвозабонга айланганди. Дастлабки учрашувда захирада қолган бўлса-да, кейин қолган барча ўйинларда унга тўлиқ ишонч билдирилган. “Навбаҳор” ва “Динамо”даги фаолиятидан кейин ҳозирда “Қўқон-1912” шарафини ҳимоя қиляпти.\nИсм-фамилияси: Дилшод Ҳамроев\nҲамроевни “Қизилқум”да тўп сураётган Шерали Жўраевнинг укаси эканлигини ҳамма ҳам билавермаса керак. Унинг бўйи бироз пастлигини ҳисобга олмаганда, иқтидорига шубҳа қилмаса ҳам бўлади. Ҳамроев ўша Осиё чемпионатида дастлабки турда Қатарга қарши баҳсда асосий таркибда майдонга тушган, аммо ўшанда вакилларимиз ягона гол эвазига мусобақани мағлубият билан бошлаганини барча яхши билса керак.\nИсм-фамилияси: Раҳим Давронов\nМусобақага учинчи рақамли дарвозабон сифатида олиб кетилган Раҳимжон Давронов бугунги пайтга келиб анча ўсди. У “Бухоро”да тажрибасини оширди ва эндиликда “Машъал”нинг сардори сифатида яққол етакчисига айланди-қолди. Натижада Давронов миллий терма жамоага ҳам жалб этилди. Бу эса чиндан ҳам унниг “Машъал” клуби тарбияланувчисининг ривожланаётганидан дарак.\nИсм-фамилияси: Рустам Ашурматов\nКлуби: “Квангжу” (Ж.Корея)\nОсиё ўйинларида терма жамоамиз сафида тўлиқ ўйин ўтказган ягона футболчи. Яъни, у алмаштиришларсиз барча учрашувларда 100 фоиз тўп сурган. Финалда эса Вьетнам дарвозасига гол урганини унутмагандирсиз-а? Табиийки, мусобақадан сўнг кўпчилик қатори Ашурматовга бўлган қизиқишлар ҳам ортди. Айни пайтда у Жанубий Кореянинг “Квангжу” жамоаси шарафини ҳимоя қилиб келмоқда. Қолаверса, миллий терма жамоага ҳам номзод ҳисобланади ва йиғинларга чақирилмоқда.\nИсм-фамилияси: Ҳожиакбар Алижонов\nХитойдаги турнирдан кейин фаолиятида энг катта ўсишга эришган ўйинчиларимиздан бири, десак муболаға бўлмайди. Алижонов “Пахтакор”да кучли рақобат юзага келганига қарамай, етакчиларидан бирига айланди. Ўз қанотида тўлик ҳукмронликни ўрнатди. Осиё ўйинларида эса у учта учрашувда майдонга туширилган. Шунингдек, ўз ҳисобига битта гол ҳам ёзиб қўйган. Унинг келажаги порлоқ эканлигига кўпчилик ишоняпти.\nИсм-фамилияси: Акром Комилов\nҚўқонлик яна бир истеъдод эгаси. Осиё ўйинларида терма жамоамиз лисобида тўртта беллашувда майдонга тушган. Ярим финалда Жанубий Корея дарвозасига урган голини ҳали унутмаган бўлсангиз керак-а? Чемпион бўлишимизга катта ҳисса қўшган. Шундан кейин у “Бунёдкор”ни тарк этиб, “Пахтакор”га кўчиб ўтди. Ҳозирча футболчи ушбу клубда ўз ўрнини топишга уринмоқда.\nИсм-фамилияси: Аббос Отахонов\n“Навбаҳор”дан кейин “Металлург”га кўчиб ўтган Отахонов ҳақида ҳам кўпчилик илиқ фикрларни айтишяпти. Ҳимояда рақибларига ютқазишни сира хушламайди. Равшан Ҳайдаров уни бежизга Осиё биринчилигига олиб кетмаганди. Натижада бешта учрашувда унинг хизматидан фойдаланишган ва майдонда жами 467 дақиқани ўтказган. Ҳозирча у бор эътиборини “Металлург”га қаратган. Ўзи эса хорижда легионер сифатида тўп суришни истамоқда.\nИсм-фамилияси: Ислом Қобилов\n2018 йилги мусобақада анча ёш кўринган Қобилов бу йил Таиландда ташкил этилган турнирда терма жамоамиз сардори ва етакчиси сифатида қатнашди. Равшан Ҳайдаров Хитойдаги мусобақада ундан иккита учрашувда фойдаланганди. Ўтган вақт давомида эса Қобилов анча ўсишга эришди ва бу ҳол давом этаётгани қувонарли. Эндиликда Вадим Абрамов уни миллий терма жамоага ҳам жалб қилмоқда. Муҳими, у клубида барқарор ўйин кўрсатяпти. Шу боис миллий термага жалб этилаётгани ҳам бежиз эмас.\nИсм-фамилияси: Ойбек Рустамов\nИқтидорли футболчига ўша турнирда учта ўйинда майдонга тушиш насиб қилган. Мураббийлар ундан асосан иккинчи бўлимда ўйинни кучайтириш мақсадида фойдаланишган. Кейинчалик Ислом Қобилов сингари у ҳам навбатдаги U-23 Осиё мусобақасида етакчилар ролида гавдаланганини ҳали унутмагандирсиз. Клубида ҳам Рустамов ўз ўрнига эга. Балки уни ҳам легионер сифатида кўрсак бундан ажабланмаймиз. У кўпроқ таянч ярим ҳимоясида ўйнайди ва миллий термада бу позицияда рақобат катталигини ҳам унутмаслик лозим.\nИсм-фамилияси: Ҳусниддин Ғофуров\n“Сурхон” жамоасида тўп сураётган футболчи Равшан Ҳайдаров олиб кетган таркибда бор эди. Бироқ мусобақа давомида унга бирорта ўйинда майдонга тушиш насиб қилмаган. Чунки рақобат ҳам кучли эди. Лекин бу унинг салоҳиятсиз ўйинчи эканлигини билдирмайди. Мана, ҳозирда Ғофуров “Сурхон”да ўша чемпион мураббийи – Ҳайдаров билан бирга ишламоқда.\nИсм-фамилияси: Достон Турсунов\nКлуби: “Бусан Парк” (Ж.Корея)\nҲимоячи сифатида барча фазилатларга эга. Осиё чемпионатида бешта учрашувда жами 510 дақиқани майдонда ўтказган ва гуруҳдаги охирги баҳсда Уммонга қарши кечган ўйинда жуда муҳим голни урганди. Ўша чемпионликдан кейин Турсуновнинг фаолиятида ўсиш сезилди. Эктор Купер уни миллий терма жамоага жалб қила бошлади ва шунингдек, Япония биринчи дивизион вакили – “Ренофа Ямагучи” жамоаси аъзосига айланганди. Ҳозир эса Жанубий Кореяда “Бусак Парк” клуби учун ўйнамоқда. Аммо миллий термага Вадим Абрамов келгач, ҳозирча Достонни йиғинларга чақирмаяпти. Сабабини мураббийнинг ўзи билади.\nИсм-фамилияси: Азиз Ғаниев\nПозицияси: Ярим ҳимоячи\nКлуби: “Шабаб Ал-Аҳли” (БАА)\nУнинг ярим финалда Жанубий Корея дарвозасига урган чиройли голини ҳали ҳам эслаб турамиз. Ўша таркибда Ғаниев муҳим фигурага айланганди. Равшан Ҳайдаров ўзининг ўйин услубини Азизнинг атрофида шакллантирганди. “Насаф”да порлаганидан кейин у БААнинг “Шабаб Ал-Аҳли” жамоаси билан шартнома имзолади. Қувонарлиси, у янги клубида ҳам ўз ўрнини топди. Бунга Осиё Чемпионлар лигасидаги мусобақада ҳам гувоҳ бўлдик. Шунингдек, миллий терма жамоамизга ҳам номзод ва Абрамов уни ҳам йиғинларга жалб қилаётганини яхши биласиз.\nИсм-фамилияси: Одил Ҳамробеков\nҒаниев сингари Ҳамробеков ҳам терма жамоанинг етакчиси бўла олган. У Осиё чемпионатида шу қадар ишончли ўйин кўрсатгандики, якунда мусобақанинг энг яхши футболчиси дея эътироф этилган. Одил барча ўйинларда иштирок этган ва 596 дақиқа давомида майдонда тўп сурган. Айни пайтда эса, “Пахтакор”да ҳам Ҳамробеков тажрибасини оширганча, жамоасининг етакчиларидан бирига айланиб қолди. Унинг келажагини эса шубҳасиз хорижнинг кучли чемпионатларидан бирида кўраётганимиз ҳам бежиз эмас.\nИсм-фамилияси: Жавоҳир Сиддиқов\nТиниб-тинчимас ижрочи. Равшан Ҳайдаровнинг яна бир ишонган ўйинчиларидан бири, шу сабабли Сиддиқов ҳам барча учрашувларда тўп сурган ва чемпионлик учун муносиб ҳиссасини қўшганди. Ўша пайтда “Қўқон-1912”да тўп сурарди ва эндиликда мамлакатимизнинг энг кучли клуби – “Пахтакор” шарафини ҳимоя қилмоқда. Аммо Сиддиқовга осон бўлгани йўқ. Боиси, “Пахтакор”даги дастлабки мавсумида оғир жароҳат сабабли бир неча ой даволанишига тўғри келди. Мана, энди аста-секин яна асосий таркибга қайтишни бошлади. Аслида ундан ҳам умидимиз катта.\nИсм-фамилияси: Абдужамол Исроилов\nЧорак финалда Японияга қарши учрашувнинг охирги дақиқаларида захирадан майдонга тушган Абдужамол Исроилов учун расмий баҳслардаги ягона ўйин бўлиб қолди. Биламизки, ўша баҳсда вакилларимиз 4:0 ҳисобида японларни тор-мор келтиришганди. Исроилов бугунги кунда “Навбаҳор” шарафини ҳимоя қиляпти. Аммо оғир жароҳат туфайли у ҳам анча вақтни даволаниш билан ўтказди.\nИсм-фамилияси: Дониёр Нарзуллаев\nЎша мусобақадан кейин “Насаф” устози Рўзиқул Бердиевнинг куёви бўлган Дониёр Нарзуллаев бу йилги мавсумни “Металлург”да ўтказяпти. 2018 йилги Осиё чемпионатида эса ушбу ўйинчи ҳам терма жамоамизнинг муҳим фигураларидан бирига айланганди. У 6 та ўйинда 325 дақиқа давомида майдонда тўп сурган. “Металлург”га ўтганидан кейин Нарзуллаевнинг ўйини янада “очилгани” диққатга сазовор.\nИсм-фамилияси: Достон Ҳамдамов\nҲозирда “Пахтакор” учун ўйнаб келаётган Ҳамдамов ҳам ўша пайтда Равшан Ҳайдаровнинг ишонган йигитларидан бири эди. Шу сабабли мураббий уни барча ўйинларда майдонга туширган. Табиийки, Достон бунга жавобан ўйинлари ва голлари билан ёрдам берган. Ўша чемпионликдан сўнг унга қизиқувчилар янада ортди. Натижада 2018 йилнинг март ойида Россия премьер-лигаси вакили – “Анжи” клубига кўчиб ўтди. “Тосно”га қарши баҳсда эса ҳамюртимиз дебютини ўтказган. Лекин унинг Россиядаги фаолияти узоқ давом этмади. Ўтган йили “Пахтакор” Ҳамдамовга таклиф билан чиқди ва шундан буён “Шерлар” таркибида ўйнаб келмоқда. Лекин миллий терма жамоамизда мураббийлар унга ҳам жой топишяпти.\nИсм-фамилияси: Суҳроб Нуруллоев\nРаҳим Давронов ва Ҳусниддин Ғофуров сингари Суҳроб Нуруллоевга ҳам Осиё чемпионатида майдонга тушиш насиб қилмаган. Ушбу йигит “Металлург”да ўзини кўрсатишга ҳаракат қилди, лекин маълум сабабларга кўра у ердан кетди. Ҳозир эса про-лигада “Динамо” шарафини ҳимоя қиляпти.\nИсм-фамилияси: Жасур Яхшибоев\nКлуби: “Шахтёр” (Беларусь)\n5 та ўйинда 3 та гол уриб терма жамоамизнинг тўпурари бўлган. Шубҳасиз, энг иқтидорли футболчилардан бири эди ва голлари билан терма жамоамизга катта фойда келтирган. Лекин унинг “Пахтакор”даги фаолияти бир текис кетмади. Шундан сўнг ярим мавсум АГМКда ўйнагач, омадини излаш учун Беларусь томонларга кетди. Айнан ушбу чемпионатда Яхшибоев легионер сифатида янги қирраларини очишни бошлади. Аввалига “Энергетик-БГУ”да, сўнгра “Шахтёр”да тўпурарлик қобилятини кўрсатиб келмоқда. Натижада миллий термага ҳам жалб қилинмоқда. Унинг келажаги порлоқ эканига ҳамма ишонмоқда. Қолаверса, бу йил Таиланддаги U-23 Осиё чемпионатида ҳам иштирок этиб қайтди.\nИсм-фамилияси: Забиҳилло Ўринбоев\nТерма жамоамиз сардори ҳисобланган ушбу ҳужумчи барча учрашувларда деярли тўлиқ ўйнаган. Ҳозирда эса “Навбаҳор”да тўп сурмоқда. Ўринбоев хусусида шуни айтишимиз керакки, у асосан турли ёшдаги терма жамоаларда муваффақиятли ўйнаб келган, фақат миллий термадан ташқари. Чунки унга ҳали бош жамоамизда ўйнаш насиб қилгани йўқ. Клублар миқёсида эса Ўринбоевнинг фаолиятини ўртача баҳолаш мумкин. Асли “Пахтакор” тарбияланувчиси ҳисобланади. Лекин бир қатор клубларда тўп сурган. Масалан, “Металлург”да фаолият олиб борди. Ўтган йили эса Япония жей-лига 2 да ўйнаб қайтди. Бу йил эса “Навбаҳор” таркибида. Гол уриш борасида эса самарадорлиги қониқарли эмас.\nИсм-фамилияси: Андрей Сидоров\nБиз уни нима учун ҳалигача яхши кўраверамиз? Буни ҳамма билади, ўша қорли финалда захирадан майдонга тушиб охирги сонияларда ҳал қилувчи голни ура олган ва якунда Ўзбекистон чемпионликни тантана қилган. Сидоров эса ўша мусобақада иккита ўйинда захирадан майдонга туширилган. Афсуски, унинг фаолиятида кўтарилиш кузатилмаяпти. Клубларини тез-тез алмаштирмоқда. Бу йилги мавсумни Тожикистоннинг “Хўжанд” клубида бошлаганди, энди бўлса, про-лигада “Динамо” сафида ўйнамоқда.\nИсм-фамилияси: Бобир Абдуҳолиқов\n“Насаф” ҳужумчиси ўша турнирда барча ўйинларда иштирок этган, шулардан бештасида захирадан майдонга туширилган. Аммо ҳисобига бирорта гол ёзиб қўя олмаган. Ҳозир эса “Насаф”да тўпурарлик салоҳиятини кўрсатяпти. Шунингдек, у ҳам йил бошида Таиланддаги чемпионатда қатнашган ва битта гол урганди.\nБозоров, Турғунбоев, Эркинов - “Пахтакор”да Машариповнинг ўрнини ким эгаллайди?